url: =Zolai simbu kum 100 Jubilee pawipi nuamtak in kizo ta\nZolai Simbu i neih zawh kum 100 cinna Pasian' tung lungdamkohna leh Jubilee pawipi pen Oct.30-Nov.3, 2013 sungteng ZCLS makaihna tawh Tahan Baptist ah kizang a, zanitakin nuamtakin kizo thei ta hi. Sum-le-pai, tha-le-ngal leh thungetna mahmah tawh hong phawkpih akuamapeuh tungah lungdam thu kong puak masa uh hi.\nOct.30, 2013 nitak a kong genna ah Bulletin ah a kicingin om ding hi, ka cih pen computer laikheksakna panin hong copy piak uh pen a shortcut in na om a, hong khak thei pak lo hi ung. Tu-in Jubilee zat dan leh hunpaidan gen nai loh teng a tomkim thei pen dingin i kizasak nuam hi. (A nitak nihna ciang pen gen khin i hih manin i gen thuah nawn kei ding hi).\nSun hundang teng pen Dr.JM Paupu leh Dr.Cinpu te in hun hong la den uh a, thangahna leh thuthak theihbehna hon khat hong kibehlap hi. A maute' thugenna keima ciapteh theih pakteng a tomin hih a nuai a bangin ka thei hi.\nHUNBAWL DANTE A HUAMPI A ZAKSAKNA:\n(1) Revd Dr JM Ngul Khan Pau' tungpan:\nDr.JM Paupu in muntuam tuam a om Zomi sung kivaipuak dante leh\nmin-le-puam zat dan a thupitna cihte a kipan thu manpha leh Pasian'\nthu tawh a kituak khantohna lam hong gen hi. Tuateng ban ah tulaitak\nZomite i zaw i ngau manin gamtuam tuam ah kitunga, sum tawmtawm i muh\nmanin nuamtuam i sa hi. Tuabang kawmkal ah mite gam, mite lei ah\nkithehthangin om i hih manin mi pawlkhat pen a maban uh ka patauhsak\nA hang pen mite pau-le-ham lah thei lo, sum ci leng lah nektawm khop\nding bek nei, nupa kal leh tate tawh kikal nangawn ah i kizop dan te\nhong hikhin nawn lo zel ahih manin a lungsim kikepzawh loh manun amau\nleh amau a kisusia cihte a kipan thu hoih lo pawlkhat i phuut khak\nding ka patauhsak mahmah hi, cih hong gen a, hi kiza mahmah hi. A\ndiakdiakin US leh gamla mun lam a om Zomi/Chin mi pawlkhat diakdiakte'\ndinmun a muhna leh a veina hong genna ahi hi.\n(2) Dr.Hau Za Cin' tungpan:\nDr.Hau Za Cin (a) Cinpu in Nate' thu leh tuhun khangno te thu cih tawh\nhong gen toto a, a theihna sang mawk ahih manin mipi khuak in thu\npawlkhat pen ngahsut hak kisa thei zel ahi hi. A gen tampite' sungah\nnidang hun leh tu khuahun kikhel zia, khantohzia te hong gen hi.\nComputer a kibawl cil lai-in, Inn golpi cia khat pan set van tampi\nthuah a hong kipat uh pen tu-in a neucik Smart phone nangawn hong om\nta ahih manin van neu semsem, kicing semsem cih ahih nate a lim tawh\nbang tawh Power Point zangin hong lak hi. Tua bang na lianpi i cih pen\nhong kipat khiatna a neu mahmah pan ahih na zong hong lak a hi. Tua\npen singteh khat hong lak a, a kipatna cell pan kipan mihing te khuak\nii theih bat zawh loh leh mit tawh a kimu bang vetvet lo nate a lim\ntawh hong lak a, a khiatna hong gen ciangin zakngei loh leh theih ngei\nloh thu tampi hong musak ahi hi.\nA thutawpna leh a thukhupna ah hibangin gen hi. Science i cih pen\nPasian' thu tawh a kilehbulh hi peuhmah lo a, Pasian' ii hih theih leh\na septheihnate i telmuh zawk nading ahih manin leitungah a kisam\nmahmah leh Pasian' min i phat theih zawk nang ahi hi, cih hong gen\nciangin hi kisa mahmah hi.\n(3) Rev Khoi Lam Thang' tungpan:\nIh Zolai neih hong kipat cilna cihte pan hong khil to ngiatngiat a,\ntheih kibehlap theihna zong hon khat hong om hi. A diakdiakin hibang a\nZolai i neih zawh tu-in kum 100 petmah hong cing hi ta ahi hi. Cope\ntopa' hong mapat sa ahih manin Zomite khangtangthu ah a kimangngilh\nthei ngei lo ding thu ahi hi, ci hi.\nTua ban ah i kammal zatzia aw sang aw niam cihte leh khiatna a kithei\npah lel laimal, kammal pawlkhat pen a double kulsak tuam lo ding cihte\na kipan hong gen toto hi. A thupi mahmah diak khat ah, Leitungah minam\nkician khat hih i hihtheihna leh i kipsuak theihna ding a kisam pen\nthu in, Gam leh Lai ahi hi, ci hi. Zogam i cihcih hangin Zomite teeng\nkei leng migam milei hi lel ding hi. Tuaban ah i puah i zuun ding a\nkisam ahi hi. Tuabek hi lo-in minam khat a hong kiciapteh na in\ngam-le-lei i neih ban ah Lai kician i neih ding ahi hi, cih te a kipan\nthupi tampi hong en a, tha kingah mahmah hi.\nZanitak, hun nunungah zong Siapa in sermon hun khat hong nei a, tha\nkingah mahmah hi. Revd Dr Man Hau Cing in Chairperson sem hi. Tua lo a\nhundangte ah Rev Thang Go Khup (GS, TBC), Revd Khup Khen Thang\n(Sup.Kalay No.2 Section) leh Association zui-in kiseh ahi hi. Lasa leh\nZo ngeina lam lak zong honkhat om a, muhtak kisa mahmah hi. (Ka\nbulletin pua kha lo ka hih manin a min a puam in ka lotngah khin kei\n(4) Bishop Felix Lian Khen Thang' tungpan:\nNov.1, 2013 ni sun thusinna hun masa pen Bishop Felix Lian Khen Thang\nin hong makaih hi. Hong thugente thupi thei mahmah a a kihel kha te\nhampha kisa mahmah tek hi ung. Tuhun Zomite dinmun leh mi\nnamdangdangte dinmun zong hong gen hi. Ki-it kikhualna tawh mapang\nkhawm a hoihna khantohna lam tawh mite i delh ding cihte gen hi.\n(5) Revd Khai Khan Suan (D.D) in zong hunkhat mah hong la a, Pasian'\nthu leh Lai Siangtho tawh hanthotna hong nei hi. Thumanna leh cihtakna\ni a thupitna leh Pasian' maipha ngah nading ahih lam hong phawk\nthaksak mahmah hi. Ih pu i pate' hunlai a Zomite ki-itna, thumanna\nleh cihtakna a neihna te uh leh tuhun ah a kithuman zawh nawn\nhetlohnate hong gen a, thangahna tampi hong guan hi.\nTua lo Bishop Felix in hun nih a ngahna sungah a masa pen a\nkhualzinna tawh hong kihel thei pak lo ahih manin Lamka pan a hong pai\nRevd Sut Khan Thang (DD) in hunkhat hong la hi. Zintun nitak sermon\npen Revd Dr Thuam Khan Thang hi a, Pasian' thu tawh kituakin i gam leh\ni minam puah leh zuun ding cihte muibuntakin hong gen to hi. Tuaban ah\ntuhun ei Zomi Christian te in thu pen deihkaih lua liang thei zel hi\nhang. Penglam flim sungah, Lem in cia, cihte pen Tapidaw piangthakte'\nnuntakna ah tuabang ciang tawh i dinmun kingak theih ding hi peuhmah\nThu pen limtak a ngaihsun lopi, limtak a sem lopi a tutmun ciangciang\npanin i kam tawh i gen hangin tuabangin hong piang ding hi peuh mah lo\nhi, cihte hong telphasak a, hi kisa mahmah hi. Na ci na lu na-in zato\nlah kilak lopi-in lem in cia, dam lel in cia ci leh teh, ahih kei leh\nna khualzin nading motor (or) Vanleng te a pai ding hun ah pai sem\nlo-in na inn ah omom in, hun om lai, lap lel ning ee, lem in cia, lem\nlel in cia, cihte pawl pen mite i phaklah nading leh thadahna kammal\nahi hi, cihte a a gennuam ahi hi.\n(6) Revd Lian Khen Pau (ES, ZCLS) in ahun hunin thu kisam pulakna leh\nvai bangkim ah tavuan hong la hi. Muntuamtuam a om Zomi khempeuh\ntungah zong Cope i hong mapatsa maban zop ding a kulzia cihte a kipan\nama kammalteng mah bulphuhin vaikhakna leh hopihna cihte hong nei hi.\nTuate Video leh Audio te ah a kicingin om ding ahi hi.\n(7) Zolai kum 100 cin phawkna tawh a kibawl Laibu apna hunkhat zong\nkinei a, Revd Thang Go Khup, GS. TBC Tedim in hong nei hi. Revd Job\nThawngno in zong Cope tangthu leh i zolai neihna cihte article hoih\nmahmah a bawl seminar pai teng a khawnkhongin hong piakhia a,\nlungdamna lianpi kinei hi. Tutungin Zo Laisiangtho hong bawlsak ahi,\nRevd Kam Khaw Thang (DD) zong pahtawina laipi kiapia a, amah hong\nkihel thei lo suak ahih manin Kalaymyo a om a naupa, Hau Vai Kham in\nsansak hi. Tua lo pahtawina laipi piak honpi khat om hi. Damin i\nkizasak kik ding hi.\nJUBILEE PAWIPI ZANDAN A TOMIN:\nZani, Nov.3, 2013 (Sunday) ni sunhun pen Zolai Simbu Kum 100 cin\nJubilee pawi hunin kizang hi. Am.9:00 pan in biakpiak hun kipan hi.\nPastor leh Upa mimal 100 te in khuaimeivak 100 ciat hong vaak uh hi.\nJubilee Mualsung honna pen Revd Sian Za Mung (Leipi BC) in hong nei\nhi. Innteek Tahan khangnote in lapawl hong sa uh hi. A dangdang zong\nbel om lai ahi hi. Tutung lapawlsa teng lakah Galilee A.G pawlpite mi\n150 in Lapawl hong sa uh hi. Tua pen Cope Centennial Jubilee, Tedim ah\nJK Kam' phuah pen, "Lamhilh Aksi" cih hi a, muhnop leh zaknop kisa\nmahmah hi. Zopuan uniform vive tawh Sia leh Upate makai-in khangno\ntampi tawh hong sa khawm uh hi.\nTua lo Pahtawina Laipi piakna cihte a kipan vai thupi hong khat om in,\na detail in kan khin man nai lo ka hih manin ZCLS Pu tawh damin kong\nkimuh kik khit uh ciangin a kisam lai teng kong zasak kik ding uh hi.\nAmau tulaitak Pyidawtha ah Zolai Joint Seminar a neihlaitak uh ahi hi.\nI Siapite zong akuamapeuh in ki aam ahih manin zanitak bang Sia JM\nPaupute nupa Pyidawtha ah hunzangin paiphei uh a, biakinn tual\ndimletin mi kipai a, tha kingah mahmah cih kiza hi. Sia Khoi Lam leh\nDr.Cinpute a kipan a munmun ah kisam nuam a, ahun un a cin vet lo suak\nINNTEEK TAHAN TUIPHUAM PAWLPITE' PIAKKHIATNA:\nInnteek pawlpi in nasep silbawl leh vaituam tuam tavuan hong laksak uh\na, Jubilee pawipi an vaak uh hi. Vok luang nih leh Ak tawi 20 go uh\nhi. Cycle a cing tawh kuangbawl anlui cihte a kipan hong gamtang\ndiamdiam uh hi. A tuampian sim khat ah Anluite peuhmah in a lu uh tuam\nuh, lukhu (numei te'n a kisil uh a, a lu uh a kawtak nop loh ciang vua\na zatte) khu ciat uh a, mipi in ettehhuai kisa mahmah ahi hi. Khuapi\nsung leh neitheih sai thupite khawng sim loh Kalaymyo level bangah ka\nmuhcilna uh himai hi.\nThuumnopna khat ah: -\nA hunsim in thu kong puak man kei hi. Video zaih den leh hunawng om\nman lo hong suak hi. Tua manin nisimin hong kizasak zo lo a suak hi,\ncih i kigen nuam hi. Tuaban ah Video hunbit tak a kila suak ahih manin\nkong thupuak dan pen thugente' genna tawh a kituak khin lo khawng a om\nkhak a leh kitheihsiam mah hong kul ding ahi hi.\nPhoto honpi khat zong khak dingin ka bawl leh internet connection hat\nlo lua mahmah ahih manin tuni-in kong khak zo kei hi. Zing leh thai ah\nkong hanciam ding hi.\nLaisim mimal tungah Topa'n a thakin thupha hong pia kim ciat ta hen.\nMedia Dept. Zolai Simbu kum 100 cin pawi.


timestamp: atn

url: =Stock Exchange ~ Dr. Singpi :: ZOMI DAILY\nposted on 8 April 2020 at 3:20 pm Lomkholna: Article\nTu tadih Zomi sungah Shares tawh investment bawl pawlkhat aom teei hangin kitam lua nailo ahihman in Stock Exchange thu kitawm theih mahmah laai hi. Leitung News tuamtuam te I etciangin Stock share Exchange tawh kisai thutuamtuam pen hong kisuaksak den aa, tua te tungtawnin gamkhat ii sumbawlna le leitungbup ii economic pen kizom mahmah ahihmanin avekpi I telkei phial zongin, a hampi ciang thei leng alem mahmah dingin kangaihsun hi. Ei tawh kisailo cih theih omlo hi.\nAhangin ei innlelo nih le thum neih leh, Business tawmtawm neih te-in gunpi sungaa tui malkhat tawh kibanglel aa, huihpi guahpi anung ciangin a tunna mel kitheilo in amang thei ziau thei ahihmanin leitung huihnun zia theih kholhna in thupi mahmah dingin ka lemen hi.\nBusiness world ah employee, Self-employed, Business Owner le Investor ci-in mi nam 4 in kikhen thei aa, eimi sungah a tamzaw pen employee ihi aa I hun, I thatang le I siamna te tawh midang aading nasepsakin sumzong pawl I hihi. Pawlkhat te pen Self-employed I hi aa, Sushi, saizuak(ei leh ei in sem pah), mawtaw bawl, services tuamtuam te huam hi.\nTawmno khat pen Business owner dinmun ah omin a mahmah kihel tangtang nawnlo in employee te sawlin sumzongna a nei te ahihi. Investor lian taktak kitawm laai mahmah ding hi. Employee le Self-employed in thatang le siamna suangin nasepna hi aa, Business owner le Invester te pen pilna le sum zangin nasepna ahihi.\nStock Exchange pen a kitel theithei dingin gennuam ihihmanin Zomi Ideas zangin I muhngeite tungtawnin gentehna le min khat zangin kikum toto ding hihang. Amin dingin Pa Lian te innkuan I ci ding aa, amau Tedim ah a om danin ngaihsun ni. Amau Vaimim lopi khat nei-in tua Vaimim te azuakna panin kumsimin sum tampi ngah uh hi. Amau pen Self-employed ahihman in amau innkuan mah diangin nasem uh hi.\nNasep ahoih mahmah hangin tu-aa aneih uh a Lo bek tawh hauh nading hong om theilo ahihmanin thu hong ngaihsun uh hi. Hih vaimim Lo panin kum khatin sum tampi ingah sam hangin Lo leithuah nading le akisam vanzat, kiak hahna le chemical tuamtuam pen I sumngah tawh kileizolo ding ahihmanin alawm le gual pawlkhatte kiangah sumbul hong kihel nading in acial uh hi. Tu masiah ciangciang pen Pa Lian te innkuanin amau Lo nasepna ah 100% ah 100% anei ahihi.\nAzenzenin midang te-in teng 400 hong lut nungin hih Lo nasepna ah ko ii neihding sehtan pen 40% hi leh na ut hiam ci-in Pa Lian in sang zenzen leh, Pa Lian in 60% bek nei laai in, a lawm te in 40% a neisuak hi. Amau kipawlna ii man pen zong teng 1000 hong suak pah aa, tua lak ah Pa Lian te-in teng 600 man a neisuak hi. Hih Lo nasepna tawh kisai thuneihna zong 40% a neinawnlo suak hi.\nNidang aa danin amau ut bangbangin hih thei nawnlo suak hi. Tua pen private company tawh hong kibang ding hi. Amau kipawlna hangin sumbul tampi neito ahihmanin a kisap Lo thak, Lo aa zatding van, nasep cial nading aa kipan sum tampi neih beh bek thamlohin Bank te kiangh zong sum leitawi ding hong baih zaw hi. Hih tawh kisai pen aminthang mahmah- Shark tank (USA, AU) te Youtube pan en leng kitel mahmah ding hi.\nAzenzenin amau kipawlna (private company) in nasep tangzai nading leh a company a lian semsem lunggulh ahihmanin Underwriter ahi Investment bank te zawn in, Public company apian theih nadingin Initial Public Offerings(IPO) a kici amau company ii share te mipite leitheih dingin Stock Exchange ah hong koih ding hi. Underwriter te tungtawnin Pa Lian te innkuan, investment abawl masa a lawmte-in tua company ii share bangzah nei cih pen, amau company sumlut, vaineihzah, leibatzah tungtawnin kituatsak dinghi. Tua IPO tungtawnin amau company aading sumbul tampi kibehlap toto ding hi.\nAmau share aman tungtawnin amau sum bangzah nei cih zong a kituat theisuak hi. Banghang hiam cih leh company khat in IPO tungtawnin Stock Share Exchange ah amau company a koih(List) zenzen leh company tawh kisai thu te mipi theihin (Disclosure) bawlkul hamtanghi. Amau share alei Bank, Investors, Institutions (Insurance,Building societies), pension fund le Hedge Fund te-in amau leizawhna tawh kituakin tua company ah share (sehtan) hong nei ding hi.\nPa Lian te ii amau company ah a neih a sehtan(Share) pen 60% hinawnlo-in hong kiamsuk ding hi. Bill Gates bangin Microsoft Company ah share 1% nei hi. Tua 1% ii man pen 100Billions bang himawk hi. Banghang hiam cihleh amau company ii man pen 1 Trillion (1000billions) val ahihman hi.\nGam khempeuh phialin Stock Share Exchange nei uh aa, tua tenglak pan a minthang pen in US gam aa New York Stock Exchange (NYSE) hi-aa New York khuapi aa Wall Street ah omhi. Tualo NASDAQ zong minthang mahmah hi. Australia gamah Australia Securities Exchange (ASX) kici hi. UK ah pen London Stock Exchange (LSE) kici aa kawlgam aa kipan gam khempeuhin nei kim phial hi. Kawlgam aa pen Myanmar Securities Exchange Centre (MSEC) kici in kilim zat khollo hi.\nStock exchange tawh ka kisaina omlo kahimanin buai nuam keng na cikha hiam? Tua bang kici theilo ding hi. Stock exchange ah na inn, na mawtaw, sumleitawina hong pia Bank khempeuh om hi. Na tuantuan na mawtaw company khempeuh om hi, annek tuidawn le puansilh niikteen na leina company le shopping (Costco, Aldi, Walmart, Woolwoths, Burnings…etc) khempeuh zong omhi.\nNa Bus tuantuan te zong atamzaw stock exchange tawh kizom gai hi. Na pension sum te zong stock exchange aa company te stock share te lei ahihmanin Stock exchange tawh kinak sai mahmah ding hi. Na phone zat khempeuh ii company te pen stock exchange ah ki list hi. Na zatzat Social Media khempeuh Stock exchange ah om hi. Stock Exchange tawh a kinahvawhlo company pen tawm hi. Aom sunsun te zong company neuneu te hizaw pian hi.\nTua ahihman in Covid-19 dan aa buaina a om takciangin company te stock shares te kiamsuk gawpin company tampi in zawmlawh mahmah uh hi. Tua ahihman in tua company te kumpi te-in sumleitawi ahih kei leh company share te leisak in a kipuuk loh nadingin panpih hi. US aa Stimulas Package le Australia’te Stimulas package sungah company tampi sum le paai tawh huhna (bailout) piak nading om hi.\nBanghang tuate kisam hiam cih leh, azenzenin Bank khat hong kipuuk zenzen leh tua tawh akizom inn loan, car loan, business loan, personal loan, insurance te hong kipuuk toto ding aa kibuai toto dinghi. Tua bek thamlo, company te ii share te akiat gawpciangin gamdang pan kumpi let company (government backed company) te-in tua share te leigawp thei hi. Tua ahihmanin Australia gamah Sen te-in Australian company a share man uh a kiam laaitak a lei theih ziauziau loh nadingin thukhun athak khung ngiatin kidalna bawl saisai uhhi.\nLaisiangtho sungah “mihau khat Pasian ukna sungah a lut ding sangin phim bilvang sungah Kaloah khat a lut ding baihzaw lai hi” acih pen I la khial lua hi. Pasian ukna sungah Jesuh simloh hauhna le pilna tawh akilut theihloh zia agennopna hizaw aa, hauh nading a kikham hihetlo hi.\nTua ahihmanin I nuntak khuasakna ah I kiim I paam en gige-in nuntak khuasakna nei zoleng, I gualzo dingaa, Pasian I minthang sak zaw ding hi. Sum le paai tawh kisai deih veve aa, a zong veve ding ihihmanin khuahun tawh kituakaa I nuntak theih nadingin kihanthawn nuam hang ei! Dr. Singpi Ps- Atawpdong asim zo te-in thupha ngah tahen!!! 🙂 Ref: 1. Investopedia.com 2. ABC Foreign Investments Article 12101332 3. Rich Dad Poor Dad\nPrevious: Singlamteh lampi ~ Tg. Samuel Nas\nNext: Covid-19 Alert: April 15 nikhatsung in US ah misi 3000 val omtheiding\nI kizat theihna kibanglo hizaw ~ Dong Mung


url: =Kumpi Jesu in a Kumpi inn zanglo ~ Rev. San Cung Nung :: ZOMI DAILY\nKumpi Jesu in a Kumpi inn zanglo ~ Rev. San Cung Nung\nposted on 9 December 2016 at 7:00 am Lomkholna: Article, Biakna\nKumpi Jesu in a Kumpi inn zanglo (Lk2:5-7, Fil 2:5-11) :: Israelte Iziptte’ gamah saltanna pan a suahtak nadingin makaipi ding Moses pen a nu le a pate’n a sel zawh nawn loh uh ciangin luai sungah sialin Nail gun geiah koih uh hi. Kumpi Faro’ tanu in a muh ciangin a innah ciahpihin kumpi a sem thei dingin pantah hi. Makaipi suak dingpa pen gun gei ah kikoih hi. Moses pen Izipt kumpi suak lo napi’n Israelte’ makaipi na suak hi. Mite simmawh le pampaih a thuak khempeuh mibanglo hi tuan lo hi.\nAbraham le Andrew pen zawng mahmah napi’n Americante’ kumpi na suakveve uh hi. DL Moody zong zawng mahmah napi’n ama hun sungin Lungdamnathutamvei a tangkopen le kha mangthang tam a manpen na suak hi. 1766 Dec.25 ni asuak Christmas Evans zong khedap khui mizawng Samuel le Johanna Evans’ tapa hia, Tuiphum Pawlpi sungah Pasian mizat minthang na suak hi. A pa a mu lo, kum 9a phak ciang a nu in a nusiat Sia Mungtawng (Rev Dam Suan Mung, DD) zong Kawl-gam sung pawlpi lianpen khat ahi Full Gospel Assembly a phutkhia ding le leitungmun tuamtuamah Lungdamnathu a tangko dingin Pasian in zang hi.\nMihing khempeuh hau taleh zawng taleh a suah uh ciangin nausuahna inndei sungah a guaktangin siavuan siamate’n suak sak uh hi. Mihaute a hauh manin naipuan tungah kisuaksak tuan lo a, tagahte a zawn manin sual tungah kisuak sak tuan lo hi. Tua ahih manin tagahte simmawh ding hi tuan lo hi. Mihing i hih nungsang a kibang vive ihi hi. Job in “Ka nu’ sung panin guaktangin ka suak hi,” (Job 1:21) ci hi. Jesu Khris pen Pasian taktak hi napi’n leitung mite honkhia dingin vantung pan hong kumsuk ciangin mihing hihna tawh leitungah hong suak hi (Jn.1:14). Pasian a hihna khempeuh nusia-in kiniamkhiat takin “Mi tawh kibatna ah suak hi” (F//.2:6-7) ci hi. Teel ding dang om tuan lo hi. Pasian a hihna, minthanna vangliatna ukzawhna teng tawh hong gumsuk hi leh mawhna sungah a kidiah leitung mite’n gupna ngah zo lo kha ding hi hang.\n‘Jesu hong suah hun laitakin zintun nading mun om lo ahih manin bawng ankuang sungah kisial hi’ (Lk.2:7). Vantungmi in zong tuu cingte kiangah “Topa Khris ahi hong Gumpa hong suak zo hi. Naungek pen puanin kitun a, bawng annekna kuang sungah kisial hi” (Lk.2:12) na ci hi. Kumpipa suak ci napin kumpi inn sung pan suak lo a, banghangin bawng ankuang sungah kisial sese hiam? Tua hong suakpa pen Gumpa ahi thei mah ding hiam? Ahi zongin tuucingte’n ngaihsun sese lo, zong dong kik nawn loin va delh pah vingveng uh hi. Bawng ankuang sunga naungek suak pen vantung galkap tampite’n van lapi tawh pahtawi-in phatna la sa ziahziah uh, hi. A suahna mun sangin a suakpa thupizaw hi. Gumpa hi napin a suahna munpen hawmthawhhuai lua mahmah ahih manin pawtkhatte’n urn thei lo uh hi.\nJesu hong suah hun laitakin nisuahna lam pan mipilten Judah Kumpipa suah na aksi mu uh a, naungek bia dingin Jerusalem lam manawh uh hi. Kumpipa pen kumpi inn sungah suak ding hi, cih upmawhna tawh kumpi innah va dong uh hi. Tua thu kumpi Herod in a zak ciangin Jerusalem khuami khempeuh tawh lunghimawh uh hi. Siampile laitheite in “Judah Kumpipa Bethlehem khua ah suak ding hi (Mt.2:6, Mik.5:2) ci uh hi. Kumpi Herod pataulua ahih manin Bethlehem khua le a kima om kum nih nuaisiah pasalno khempeuh that sak hi (Mt.2:16). Kumpipa pen kumpi inn sungah suak lo ahih manin that kha lo uh hi. Kitelcianna om lopi’n upmawh tawh na sem leng kikhial thei hi. Tapidaw nuntakna pen upmawh tawh a kinungta hi loin upna tawh a kinungta hi zaw hi.\nBangmah a nei lo Kumpipa Jesu a suah pan a sih dong a nuntaknate enhuai het lo hi. A nuntak sungin omna kician nei loin “a lutang ngak nading mun nangawn nei lo hi” (Llc.9:58). Puanak nih a neihsun khat pen seh li suahin hawm uh a, khat pen laiai sanin hawm uh hi (Jn.19:23-24). Tuhun Pasian’ nasemte bangin suit tampi nei lo hi. Sum nei lo lua kisa’n sigh piak ding a neih loh manin Piter ngasa beng sak a, ngasa’ kam sunga sum la-in Piter tawh a nih ading pia uh hi (Mt.17:24-27). John Wesley in ka sih ciangin ka ip sungah dangka 10 na muh uh leh a guk hi ding hi, na ci un ci hi. Jesu in Kumpi hihna tawh Jerusalem ah a pai ciangin mi’ neihsa lano kawmin lut hi (Lk.19:28-35). Mawhna nei lopi’n singlamteh tungah a sih ding ciangin mi’ singlamteh pua-in sihna thuak hi. A kivui ciangin zong mihaupa’ hanah kivui hi (Jn.19:38-42, Isai.53:9).\n1. Mizawng te hauh nading\nJesu leitungah zawngkhalna tawh a hong pianna pen a zawngkhalte’n hauhna a ngah nading ahi hi (2Kor.8:9). Hauhna i cih pen leitung hauhna bek hi loin Kha, lungsim le nuntaknate zong kihel hi. Mi pawlkhat pen sum hau mahmah napi’n a Kha le a lungsim lam zawngkhal thei hi. Hauhna panin kiphatsakna gahkhia ahih manin Pasian hong gupkhiatna thusim lo thei Iai uh hi. Zawngkhalna in kiniamkhiatna lungsim nei sak a, gupkhiatna a kisap lam kimu thei zaw uh hi.\nZomite’n zawnkhalna i thuak zo mahmah a, hauhna pen i pualah mahmah hi. Tawm neipian le’ng Pasian’ thu awlmawh loin i paktat thei mahmah hi. Zawnkhalna in Pasian tawh hong kinai sak a, Jesu pen honpa le Topa dingin hong sangthei sak hi. Hun khat lai-in Kawlgam sungah a kisimmawhpen minam ihi a, tuhun ciangin Pasian in hong lamtoin leitung lam le biakna lamah mipil le mihau tampi omin gamdang pai a tampente ihi to hi.\nHih pen Jesu in zawnkhalna hong thuakna hanga i ngah ahih lam na phawk kha ngei hiam? Minamdangte’n Jesu a up kei leh zong ei mite’n Jesu pen i aituam neih ngiat ding hi hang. “Topa pen Pasianin a nei minam, ama luah dingin teelna a ngah minam in thupha… (Lt.33:12). Jesu pen a zawngkhal tawh a kibat hangin zawngkhal deksuai lo hi. Pilna hauhna minthanna vangliatna tawh kidim hi. Amah umin sang lecin Ama neih teng nang ading hi pah hi.\n(2) Mi mawhte hong gupkhiatna:\nVantungmi in Josef kiangah “Mari in ta nei ding a, a mipawIte a mawhna sung pan gumkhia ding ahih ciangin…”04t.1.21) ci hi. Vantungmi in tuucingte kiangah “Topa Khris ahi hong gumpa in note adingin a suak zo hi,” ci-in tangko hi.\nPasian in leitungmite a gumkhia ding, a Tapa Jesu pen a sanpenna munah suak sak loin a niampen munah suaksak hi. Gupkhiatna pen mawh neite ading hi a, midikte ading hi lo hi. Ahi zongin leitung mi khempeuh a dik kuamah om lo hi (Rom. 3:9-18). Biakna lam a hanciam mahmahte ahi zongin Pasian a thei lo a paktatte ahi zongin a kilamdanna neukha beek om lo hi (Rom.3:23). Leitung mi khempeuh gupkhiatna a kisam vive ihi hi. Tua gupkhiatna pen Topa Jesu in singlamteh tungah sem khin zo hi (Jn.19:30). Mihingte sep kik kul nawn lo ahih manin Pasian in letsongin hong pia a, tua pen upna bek tawh kingah thei hi (Efe.2:8-9). Jesu pen nang hong Gumpa dingin na san ding ahi hi. Amah loin Pa kiang kitung thei lo hi (Jn.14:6)\n(3) A kiniamkhiatte pahtawi nading:\nLeitungah tutna sangah a tute pen mihaute le mi minthangte hi. A kiniamkhiat mite’n laptohna a ngah ding uh hi Palm 4:10) ci hi. Mi pawlkhat in Pasian laptohna ngak zo loin amau le amau kilamto uh hi. Mihingte i kipah-tawina a tamluat leh Pasian i pahtawi nading mun om thei nawn lo hi. “A hun a cin ciangin Pasian in note hong pahtawi nadingin Ama vanglian khut nuai ah na kiniam sak un (1Pit.5:6). Kiniamkhiatna pen Pasian’ zia hi. Kumpi Jesu tawh i kimuh nadingin tunglamah kahto loin a niampenna munah tuahsuk kul hi. Mi pawlkhat banghang Pasian tawh kimu thei lo hiam cih leh amau sanglen lua uh hi.\nTuhun ciangin Jesu’ min pahtawina sangin degree pahtawinate hong tamzaw ta hi. Kingaihsut huai hi. Jesu in Pasian a hihna teng nusia-in bangmah loin kibawl a, sila lim la-in sing-lam-teh tungah sihna hong thuak dong kiniamsak hi. Tua ahih manin Pasian in Amah pahtawi-in min kherripeuh sangin min lianzaw pia hi (R.2-11). Pasian in a kiphasakte khamin lungniarnsakte hehpihna thupha pia hi (1Pit.5:5, Pau.3:34). Mi hong pahtawi ding na ut leh kiniamkhiatna sin masa phot in, tua hi leh Pasian in hong lamto ding hi.\nA tawpna ah, Jesu in a Kumpi inn nusia-in leitungah hong kumsukna in a zawngkhal leitung mite hong gupkhiat nop man ahi hi. Jesu pen a hauh nop manin a zawngkhal hi loin a zawngkhal le daipam a omte a hotkhiat nop manin zawngkhalna hong thuak hi zaw hi. `Mizawngte kiangah Lungdamna zasak dingin kong pai hi’ (Lk4:18) ci hi. Tua ahih manin ei zong kiniamkhiatna le lungsim takpi tawh Amah Gumpa le Topa dingin i san ding kisam hi.\nLungdambawl pen ngeina danin ngaihsun loin nuntakna kikhel nadingin zang ni. Gup ngah kitel nai lote adingin gupna i sanna hun hi henla, gup ngah sate adingin kiniamkhiatna tawh nuntakna manpha le Pasian hehpihna thupha i sanna hi ta hen. A sisate suah ni pawi kibawl ngei lo hi. Jesu pen sihna zoin a thokik, a nungta tawntung Pasian hi a, kumpite’ Kumpi, topate’ Topa, a kikhel ngei lo a vanglian Pasian ahi hi. Rev. San Cung Nung\nPrevious: Gandhi kua hiam? ~ Hau Za Cin\nNext: Pilna or Siamna? ~ Dal Sian Hung\nZogam ah hong guklut Bengali mi 4 kiman\nBOM Founder & President Rev. Kai Cin Mang tawh holimna ~ T. Sawm Lian\nLawhcinna a piangsak na mipite hi ~ Hau Za Cin\nPenglam Journal (Thuleng) kihawm khia: ECODS\nNa zatpah theih ding thu 10


url: =Greek mipil thumte :: ZOMI DAILY\nposted on 11 May 2015 at 2:56 am Lomkholna: Article, Pautunthang, Theihhuai\nLeitunga Civilization masa pen Chinese Civilization khit deuh BC 1200 kiim pan Greek Civilization hong kipan hi.Greek te pen leitunga mipil masa in ki ngaihsun hi.Democracy i cih ngak ngak khawng zong amau ngauhsut khiat ahi hi.Greek Philosophy pen leitung pilna hong kipat khiatna kici hi.Nam pill eh ngaihsut siamna zang masa ahi uh hi. Kum BC 776 in Olympic masa pen na zang ta uh hi.\nLeitunga philosopher thupi mah mah thum Plato, Aristotle leh Socrates te zong Greek mah ahi uh hi.Tua manin a gamsung ki vaipuakzia uh kum zalom 21 khit dongin miten sin uh hi.Greek pilna sin masa lo in Philosopher thupi ki suak thei lo kici liang hi.Aki vai puakzia uh pen khuapi tuam tuam ten kumpi tuam neih lian uh hi.A gam uh khuapi kumpi(city state) hi mai hi.A tungin kiluahsawn(monarchy) dan zang ngei uh hi.Tua khitciang khek in mipi’ vaihawmna (democracy) phuan khia uh hi.Dan(constitution) dungzui in vai hawm zel uh hi.\nLa phuah siam Homer ii’ hunlaia Greek te’ politics pen biakna tawh kizom hi.A Pasian thupi pen uh Zeus ahi hi.Leitung khempeuha thu nei pen diklo taka vaihawmte gawtna a pia zel in ngaihsun uh hi. BC 500 kiima Philosopher thupi Socrates, Plato, Aristotle hangin a ngaihsutna uh dam dam in kihei hi.Socrates in a hang (reason) theihcianna leh Theihna(Knowledge) thupizia hah gen hi.Mimal deihtelna leh suaktakna thupi ngaihsut pen hi.Amah pen Athens khua pana piang ahi hi.Leitung sum leh paai hauhna te awlmawh loa Pilna leh theihna a buaipih nilouh mi khat hi.Tuamanin miten thupi sa in lamdang zong sa uh hi.A thu leh la te miten thupi sa in sin uh hi.\nSocrates khitciangin Plato (May-June) 428/7 BC kiim pawlinAthen ah hong piang kik hi.Amah pen Socrates nungzui muanhuai hi deep hi.A thupi ngaihsun pen bang hiam cih leh; theihna thuk a nei mipil(Philosopher) ten gam leh nam makaih le uh deih hi.Kumpi kivaipuakzia hoih a deih mah mah khat hi.\nSocrates leh Plato cih loh Greek Philosopher thupi dang khat pen Aristotle ahi hi.Plato sinsakna nuaia khangkhia ahi hi.Thugen siam leh mi ngaihsutna a zo mah mah khat hi. BC 385/4 in Stagira, Aegean tuipi naak ah piang hi.Plato sinsakna nuaia khangkhia himah leh a Philosophy pen Plato aa’ sang kician zaw lai hi.Aman a Siapa(Plato) Philosophy pen mipi theihsiam zawk dingin phokhia hi.Plato sul nung a bawk(pho) te a mai(tam) sak hi. Aristotle in,”Mihingte pen kikhial thei ahihmanin DAN neih kuul hi” ci hi.\nPrevious: 2015 kum apiang thei ding thu nam 4 ~ Lian Tuang\nNext: Zomite Tualsung nuntakna ngeina ~ Sing Khaw Khai


url: =Malaysia meileng tuahsiatna hangin KTM meileng te hoihtak taithei nailoding :: ZOMI DAILY\nposted on 27 November 2017 at 5:52 pm Lomkholna: Malaysia, News, Sawltak, World\nMalaysia, Kuala Lumpur khuasung kikawmna, meileng lampi tungah abeisa Thursday (Nov 23) ni in Cargo Train akici vanpuakna meileng khat kibung hi. Tua Cargo Train pen akigawm in leng “Carriage” 12 tak hi a, tua tuahsiatna apianzawh KTM Komuter Services zong nawngkai cippah cihi.\nTuahsiatna apianna pen Sogo Shopping Mall ii agalkhat aom Bank Negara Station geinai ah hi a, zingsang 2:58am hunpawl in atuahsia ahihi. Tua tuahsiatna hangin meilenglam “train tracks” tepen ki khakcippah hi.\nMeileng atuahsiatzawh apuahpah uh ci a, ahi zongin guahtui tamluatna hangin Repair Works pen deihbang in semtheilo uh ahih manin, December 03 nidong Kepong leh KL Sentral kikal aom Stations te ki khakcip laiding hi ci’n thunei te’n pulakkhia uhhi.\nKeretapi Tanah Melayu Berhad (KTMB) panin Statement akhahkhiatna ah meileng lampi puahkikna Repair Works pen November 28 ni in zawhding in akigeel himahleh guahtui tamluatna hangin December 03 nidong ki sotto photding hi ci’n pulakkhia uhhi.\nTuaban ah meileng atuahsiatna Bank Negara Station geipen leisung lutna Tunnel tawh kizom in, puahphat nasepna “Repair works” pen nawngkai saktuam mahmah cihi.\nMeileng lampi lemlohna hangin meileng ataina Routes tampi kikhakcip a, KTM Komuter Train tepen ataisunsun Minute 30 panin Minute 45 ciangbang ziakaituam cihi.\nMore: India, Mumbai meileng Station ah mipi kiphugawp in mi 22 si, adang 30 bang liamgawp\nMeileng lampi pen lempakloding ahih manin, adang Transportation zattheihding in thunei te’n vaihawmsak uh a, akician in atheinuam te’n KTMB’s official Twitter ah ki entheiding hi. KTM meileng te zattang in MRT, LRT (Light Rai Transit) leh GO KL Bus tezong zattheihding hi ci’n thunei te’n pulak uhhi. Khuasung vaknading leh nasep kuannading in KTM meileng azangte’n meileng nazuihma un koi Station teng kikhakcip cih hoihtak kancian masakding kisam khading hi. Sawltak #zomidaily\nPrevious: Shwedagon Pagoda ah gamdangmi te alutman Ks10,000 ah kikhantoding\nNext: Khangnote ading amanpha mahmah U Thant kammal 5 te\nUSA pan Siama Ciinpi Kawlgam ki puakkik


url: =Zomi hih nuam semsem! ~ Hau Za Cin :: ZOMI DAILY\nZomi hih nuam semsem! ~ Hau Za Cin\nposted on 30 March 2016 at 7:00 am Lomkholna: Article, Hauzacin\nMun tuamtuam ah ZOMI KHUADO thu, Zomi te khantohna thu, Zomi te zinsuk zintohna thu, lawhcinna leh gamkekna thute kiza ziahziah a, groupmail hong limci semsem hi. Zolai gelhdan leh Zolai gawmzia zong hong kibang hiaihiai ahih manin Zomi hih nuam semsem hi.\nTaang: No Khuado na zangkhin uh hiam?\nLia: Nang tawh loin Khuado kizang thei se diam. Nang na zat nai kei leh kei zong a zang nailo hi ning e…\nTaang: ‘Ngaihno’ kong cih pah ding lah zum mai veng in, na zadah phial tam maw…\nLia: Hong it hong ngai takpi na hih leh na sinlai kulthuk hong leel mai ve…\nKorea ah Zomi pastor 40 val bang Church Growth Conference va kah thei cih i zak ciang i lungnuam a Zomi a hong bawl Pasian min i phat hi. Pasian in amah a bel mite thupha pia hi acih bangmah in Zomi pastor hizah leitungbup huam a Pasian nasemte kimuhkhopna ah zong milip tampi a pha nailo Zomi nangawn hong kihelsak ziahziah ahih manin lungdam hang. Tua bek hilo, Korea pan inn lam zuana ciah a om laitak in Korea zuan maha lengkhia om cih iza hi. Vantung, huihlak ah Zomi te amau tuanna vanleng ciat tawh sak leh khang zuan in kipelh ziahziah cih khawng i zak ciang i pu i pa lamsa, neihsa hi hetlo Topa Thupha i saan bekbek hang hi ciin ‘kei ka ngaihsun hi. Australia lam zuana lengkhia a om laitak in Australia pan inn lam zuana ciahto om a vantung huihlak ah kipelh ziahziah i cih ciang, leilak ah a taai mawtaw nangawn ut banga a zang ziahziah zo nailote eite hong bawlpa in thupha hong nak piak zen si e ka ci hi. Sia Lianpi laphuak: “A dawn lamah hong koihlo in a bul lam ah hong koih hi” cih bang hong ngaihsun sak zuaizuai hi.\nIndia pan Kawlgam pan leh tuipi gal pan laitan zo, degree ngah thak cih bang i zak ziaiziai ciangin ZOLAI hong bawlsak Cope Topa in a om mun pan na nui ciuciau inteh maw ka ci hi. Zomi leh Zomi degree laitan kihilh in English tawh leitung pilna kisinsak ziahziah cih i zak ciang nak lungdamhuai si ka ci hi. Zomi leh Zomi English mah tawh international seminar leh pilna siamna kisinsak cih khawng pen ‘Leivui panin hong laamto’ pa hong geelsak hi a, leivui tawh kineh nawnlo in a sanglam, a tung lam pan a ensuk dingin Topa in hong zang nuam hita hi cihna hi.\nTua ahih manin ei hong bawlpa i mangngilhloh ding, eite kua hi a, koi lai pan kipan hi a, bang hanga hiciang tung thei i hiam cih i ‘kipatna’ ‘hong kitawhkhiatna khukte’ i mangngilhloh ding ahi hi.\nNational Director, National Secretary, National Consultant, cih leh a tuamtuam National level (gam khat sungah a lianpen tutphah) a tung Zomi bangzah hiam i om theih khawng ka ngaihsut ciang Topa hong laptohna leh hong kepna hang hi ciin ka ngaihsun hi. Hun khat laiin leitung huihsia leh huaiham vaihawmna te in i tenna, i gam i lei hong zeel ngei himah leh tuni ciangin Topa mah in hong honkhia a, hong pusuaksak in, hong kaikhia a, hong lamto in ama nasem dingin hong zangta hi. Eite mitmuh ah thupi a, Topa khutma ahi cih i phawk hi.\nLo khawh singpuakna pan suk leh to zuia khualzinna te hong bei hiaihiai a, khawhsa, suksa, sawpsa bek hilo in a minsa na ngawn hong nesak in, khut buan cih bang om hetlo tanghial in nek leh dawn hong nesakta hi. Balpi, kaithum, vaimim nekna khut buan leh niin cih bang om nawnlo in sikkeu leh ciangkang tawh hong ne sak ziauziau a, muk leh kam nangawn sil kullo in siang sitset in zol hilhial in kivakta hi. Tua banga nungta kha Zomi khempeuh mi hampha i hi a, Topa hong gelsak hi ding hi ka ci hi. Tua bang ahi zo nailo zong omlai ahih manin amaute huh ding, kaih ding, lapsang ding, geelpih, seppih ding pen nang leh kei mawhpuak ahi hi.\nThumaan leh thutak a omlohna gam ah mipite kisia in gam leh lei khangto theilo hi a cih mah bangin Zomi te tenna leh Zomi te lungsim ah thumaan leh thutak bek mah i thupi bawl den ding ahi hi. Thumaan a gum ngamlo, beh leh phung u leh nau ciang a ngaihsun a thudik thumaan a khuallo te amau innsung, vengsung khua leh tui ah khantohna omlo ding cihna hi a, Zomi buppi khantohna ding i ngaihsut leh Zomi bup in thudik thumaan i gup ngam ding, thuman thudik tawh na i sep ding, kal i suan ding, vai i hawm ding cihna hi. Angsung khualna leh ‘kei, ko, ko innkuan, ko beh, ko phung…’ cih thupisak luatna mun ah khantohna kicing om thei ngeilo ding hi. Banghang hiam cih leh thudik thumaan in mihing deidan neilo a, innkuan, beh leh phung, minam deidan lo in universal ahi hi.\nTua ahih manin lungdam hun ciang Zomi khempeuh lungdam khawm liailiai ni. Sep ding a om ciang zong sem khawm diamdiam ni. Nek ding a om ciang a ne masa nuam pen, a kicinglah pen in pang kei ni. Thudik thumaan gup ding a om ciang a man pia ngam ni, gen ngam, sem ngam ni.\nMun tampi ah Zomi Khuado kizangkhin cih i za a, mun tampi ah kizanglai ding cih i za hi. October kha pen Zomi te ngeina ah Vaimim lak khit, Taang lak khit ahih manin annlak khit pawi hitakpi a, Khuado Kha ahi hi. Khuado Khapi zong a liik ding hita a, a vangtaang ah Zomi khempeuh nuamsa in i nui hiuhiau hi. Annlak kizo, nek ding kikhol, kumkhat khom ding maw kum lang khom ding cihte kingaihsun masa nailo in nek ding i neih hong pia pa tungah lungdamkohna leh lungdam mana gualnopna hun ahi hi. A nuam thei pen in gualnop bawl ni. Sa go ni, ann lim huan in nekhawm ni. Tui lim zu lim dawn in nuamsa hi. Kum khat khatvei i ngah hih hun nuam lungdam hun ah nuamsa in aam mahmah ni.\n[Christian i suah zawh Christmas in hih Zomi Khuado pen hong liah pian tawh kibang hi. Christmas pen lungdamna ni, nopna ni, eite hong gum dinga hong pai Jesu pianni ciin kitang hi. Ahi zongin Christmas pen kha lam nuntakna ding hi a, Khuado pen nisim nek ding dawn ding ngahna hanga lungdamna hun, gualnopna hun ahi hi.]\nSingapore a Zomi omte in zong ZOMI KHUADO zat ding gel uh a, Zomi Engineers te in nek leh dawn sik ding uh hi, kici hi. Kei bel ka lungdam khin. Zomi Engineers, Zomi Nurses, Zomi IT kipawlna cih bang hong om ciangin ka naak vang hanhan hi. Banghang hiam cih leh amau Engineers teng, Nurse teng, IT siam teng amau leh amau pilna theihna siamna kihawmtuah bek hilo in ei Zomi bup in zong amau kiang pan hong leetkhia thuthak te i noptuampih a, amau khateh neng bekbek zong mipi in kinoptuampih hi. Tua manin Zomi siamna tuamtuam kipawlna, kikholhna, kilawmtaatna panin hamphatna tampi i ngah hi.\nZomi Nurses te hong luikhiat uh PIZZA bang nak lim hiven! A namkim kine khin zolo hi lai ei! Thank you Zomi Nurses!! Better than never cih bangin lungdamna tu’n hong pulak pan ing.\nI gennoppi pen bang hiam cih leh Zomi te i kipawlkhop ciang na lianpipi kisem thei a, i kituambawl, i tuampai ciangin kithanem hi. Zomi hong it pihlo te in i kituambawl ding, i kitot ding, i kingaihloh ding, i kikholhloh ding, i kihuat ding, i kiholoh ding khawng na hanciam mahmah ding uh hi. Kiho kei un, kikhawl kei un, sem khawm kei un hong ci tangtanglo ding uh a, ahi zongin i kikholh khak ding lau in a nawngkaisakna ding hong geelpih kha ding uh hi. Tua mun ah Topa hong piak pilna leh ngaihsut siamna zanga ‘SATAN’ ci a i nolh ding ahi hi. Zomi te hong kipawlkhawmsaklo pen Zomi mah hilo a Zomi hong haza, hong itpihlo, hong khuallote ahi hi. Zomi teng kikhawl in kipawl le hang kua mah in hong khen zolo ding hi.\n“Ak nangawn kitu nawn kei leh ka ci hi” – Rev. Go Za Nang\nAhi zongin Zomi sungah ai tuam hamphatna ding a khuallua i om khak leh tua in mipi thadahna piangsak thei hi cih zong mangngilh kei ni. Mipi in makaite in amau hamphatna dingin hong zang uh hi cih ngaihsutna a neih khak uh ciang mipi thadahna piangsak thei hi.\nMuntuamtuam ah om Zomi te Khuado Thupha hangin Khuado Anlak Pawi lungdamna khutlen in kong hopih hi. Topa in mai kum leh kum tampi Khuado hun ah ANN lak ding tampi hong pia in, a gahpha zaw, a limci zaw, a phungpha zaw mun leh mual ah Amah tawh kituahin thupha namkim tawh hong vuk laita hen.\nPrevious: US gamsung khualzinna pawlkhat – 87\nNext: US gamsung khualzinna pawlkhat – 88\nHabakkuk 2:4 na ii gen Upna


url: =Malaysia ah Zomi pawlkhat te nasepna The Loaf Company ki khakcipta :: ZOMI DAILY\nposted on 13 April 2018 at 10:43 pm Lomkholna: Malaysia, News, Sawltak, World\nMalaysia gamsung aom Zomi pawlkhat te nasepna ahi “The Loaf” kici Company te ki khakcipta cih NST pan kiza hi. The Loaf pen Premium Bakery namkhat hi a, abeisa in Malaysia gamsung ah Prime Minister asemngei Tun Dr Mahathir Mohamed ii neihsa Company ahihi.\nThe Loaf pen akizonzawh, Business asepzawh kum 12 asawtkhin ahihi.\nCompany aki khakcippen Social Media tungah Notice ki khahkhia a, April 9 nipan in aki khakcip kici hi.\nAhi zongin Notice sungah akikhakna ahangpen Company in bangmah gencianna neilo uhhi.\nThe Loaf ii ngimna “Primary Objective” pen Malaysia gamsung ah Breads leh Bakery Industry te Quality aneihtheih semsem nading cih ngimna tawh akipankhia uh hi a, angimna tangtung ahih manin Management tepen lungkim mahmah uh cihi.\nKum 12 sungbang The Loaf nong panpih, tha nongpiak manun lungdam mahmah ung. Malaysia gamsung ah Breads & Bakery Industry pen ahoihzaw, Quality aneizaw dingin ki hanciamthei ahih manin kakipak mahmah uhhi ci’n Notice ah Management te’n khahkhia hi.\nThe Loaf Company pen Dr Mahathir ii neihsa ahih hangin, Management pen M & M Consolidated Sdn Bhd te’n lenzaw uhhi. Joint Venture in Dr Mahathir leh Motoko Resources Sdn Bhd te’n ahon kawikawi uh hi a, Dr Mahathir in 51% Stake aneihsa ahihi.\nThe Loaf te ii amasa penpen Outlet pen Langkawi, Telaga Harbor ah 2006 kumin kihong masa a, Investment RM3 Million bei in akihongkhia ahihi.\nTuazawh ciangin KLCC, Kuala Lumpur sung aom Pavilion Shopping Mall, Sogo Shopping Mall, Subang Jaya aom Empire Shopping Gallery cihte ah Outlets 12 ki honbeh kawikawi hi.\nThe Loaf Premium Bakery akikhakding pen asungah asemlaitak nasem te’n bangmah theikhollo uh kici hi. Nasem pawlkhatte nasep akuan uhciangin tuni akipan Company ki khakcip tading hi ci’n kigenpan ciliang hi.\nMore: Tedim khuasung khantoh nading nasep pawlkhat pulakna\nAhi zongin thakhatthu in akikhakna hangtawh Management te’n nasem te kiangah liausum “Compensation” kong piading uh ci’n genkhia cih kiza hi. Malaysia gamsung aom ansai atamzaw ah asemte pen khakhat in tawlngak hun “Day Off” ni 2 cihbang khawngbek kipia hi. Ahi zongin hih The Loaf ah nasep alutkha pawlkhatte khakha in Day Off ni 5 kipia in, asemsuakzo te’nzong nuamsa mahmahlel uhhi. Sawltak #zomidaily\nPrevious: Chin State tuibuahpawi ah sangsia te zawhthawh thutawh lamsaksawm in buaina piang\nNext: Video: Yangon khuapi City Hall maiah Siamsin te lamna\nParty vai hilo, gamvai\nBeh bulphuh luatna ~ Gin Kam Lian\n“Hat in Zion sem meng in na nasep ding”


url: =Lingpaak ciinna (Rose) :: ZOMI DAILY\nposted on 23 September 2018 at 8:45 pm Lomkholna: News\nLingpaak ciindan namnih om hi. A masa pen leitungah ciinna leh a dangkhat pen belsia sung, cihbangin bungsungpeuhah kiciingthei hi. Leitungmah ah ciingpah ding ahihleh a lei puahsak ding kisam hi.\nLeitangpuahdan: a zaina pi 2, a thukna pi 2 to ding hi. A sauna deih tantan hiding hi. Tua leidum sungah leitungtham leihoih, bawng ek, lopa muat, behawng cihte koihsak sitset ding hi.\nTua ciangin leitawm vuk kik dingaa lei maitang tungah letmat 4-6 bang bawktosak ding hi. Lingpaak ciin nading leipen leinel leh tuidat sawtpi a kemcingzo leitang hileh hoih penpen hi.\nBung sungah ciing ding hileh leitungtham leihoih leh bawng ek te hel ding hi. Bawng ek, leitungtham hoih, leh sehnel te kikimtak in hel in bungsungah koih ding hi.\nBungsungah lingpaak a kiciin ciangin tuipiakna leh puahna ol hi. Ahizongin lingpaak a khan nading haksa hi. Kum khat khit kum khat hoihlo semsem thei hi. A sawt ciangin leisungmah ah a kituah kik tamzaw hi.\nLingpaak kungte kungkhat le kungkhat pi 2-3 kihal sak ding hi. Tuitam piak luat kul lo hi. Ahizongin a neldat deihden a hihmanin a bultengah hamkhuhsak ding deih hi. Kum khat in 2 vei bang eklei kipia zoleh hoih mahmah hi. A kungtungpan a vompian a teh te leh a keunuam a tehte hepkhiatsak pahpah ding hi.\nLingpaak tungah natna om thei hi. A paak tungah pual leplap in a meltuamdang hong om hi. Tuahangin a hoihna beilawh hi. Natna hong khang semsem leh a tehte pulh in a kung in zong thuaklawh hi.\nTuabang natna hong pianleh natna a ngah a paak, a teh, a hiangte heuhkhia in mei tawh haltum ding hi. Paakkung bul ah eklei za a kangte tawmbang koihsak dingaa zingsanglam bek in tuipia ding hi. ကုိဆိုက္ zatui zong kikap thei hi.\nNa lawm it nu/pa na piak ding tun lingpaak na suan in. A palh hun lianciangin na senpi ding uh hi. Siamsin Library\nPrevious: Zangkong khuapi ah Zomi State vai holimna le kimuh khopna kinei\nNext: Zomi leh Tedim – Koi masak ding? ~ Pau Khat Suan


url: =Makai khat ih hih leh :: ZOMI DAILY\nposted on 21 January 2015 at 9:11 pm Lomkholna: News, Suanno\nMihingte atam zaw’ ih lunggulh leh ih lungtup lianpen in makai hih ding ahihi. Makai hinuam ngiat zong kiom a, amah ut keita phial leh zong muanna tawh makai dingin a kitel zong om hi. Makai khat pen ih muan theih dinga ong om uh zong akul veve ahihi. Pasian in zong Israelte makai dingin ahai natel samlo a muan taak dingin pilna anei Egypt gam pilna kum 40 bang asin Moses natel hi.\nEi Zomi sungah zong ki enpha leng a lunggulh huai mahmah ahihi. Ei leh ei makai a ih kikoih sangin Pasian hong\nkoih hileh sawt kikhawm zaw hi. Zomi mipil tampi tak ih omta a lungdam huai kasa mahmah hi. Pasian’ phalna tawh makai ih hih leh kuakua in hong langpan zongin ih puk ngei kei ding hi. Ahizongin makai hihna ih kisak theihpih a ih om leh sawt ih mangkei ding hi. Makai khat ih hih leh itna,lungduaina leh veina ih neih ding a thupi mahmah ahihi. Lungduai zolo in ih om leh Vangtung thupha, Leitung thupha ih tan ding hi. Makai pen aheh masa a om cih khawng pen gualzawhna ding hong khak tan mahmah hi.\nNungzuite adingin zong muan taklo belh taklo suan taklo ih hihi. Makai khat mi muan khat in ih om ciang ih thanemna hong en\nhonkhat na omden hi cih ih phawk ding thupi hi. Pasian nasem(pastor) khat, makai khat ih hih leh azi atate bangci gamtat cih hong kien gige hi. Bangbang ahizongin Leitung hi’n kikhial thei kimawh thei hi ahizongin makai khat hihna tawh gamtat luhek, zi leh pasal, tate leh nulepa kikal cih bangte ahoih pen dinga ih hanciam tantan ding thupi mahmah hi. Makai khat hilenlan dingin mi thu hilhhilh ding ahihhang lah ih ziletate lah thu mang mello ut bangbangin gamta cih danin hong om mawk leh makai ih hih hang kuaman hong zahtaklo ding hi.\n“Makai khat ih hih leh” ei innkuan sung nuntakna mahmah hoih photphot leh midangten hong zahtak theipan ding hi. Tua ahih manin kei makai hing ci’n pum ciakciaklo in kei nuntakna, ka innkuan sung nuntakna e bangci mite zahtak baangin ka om mah hiam? ci a ih ki sittel ding thupi mahmah hi. “Makai khat ih hih leh” ih neih ngiat ding a thupi deuh ah thu 5 om a tuate in itna,lungduaina,veina, geelna leh ngimna ih neih ngiat ding thupi mahmah hi. Lunggulh man leh deih sak luat mana gelh khialh at khialh a om leh ki ngaidam ni maw.\nPrevious: Tuicin Tun Nawn Loh Nading A Lim (Sign or Symbol)\nNext: Lakam pawlkhat leh a khiatna – 2\nMalaysia Zomi Khangno te zong Khu Vaam Ei\nPortugal gamah vanleng khat vandawn ah puakkham in kiasuk, mi 4 si ~ ZD\nNupa kikal mawhpuakna


url: =Malaysia, Shah Alam aom mohzuakna ah zusa gamtatna Video ki khahkhia :: ZOMI DAILY\nposted on 20 July 2018 at 8:33 am Lomkholna: Malaysia, News, Sawltak, World\nMalaysia gamsung Tesco Setia Alam aom mohzuakna Bakery Store khatah zusa avak zakzak laitak Video Clip ki khahkhia hi. Tua Video pen Hypermarket sungah vanlei in apai nupikhat in azaihkhak ahihi.\nTua Video azaihkha nupinu pen amin Alia kici a, amahpen ataneu khattawh tua Hypermarket sungah Shopping apai uh ahihi. Tua nupinu in amasa in hih Bakery Store ah zusa avak kawikawi amuh ciangin Tesco Employee nasemte kiangah genpah hi.\nAhi zongin Tesco nasem te’n tua zusa om cihpen thupi ngaihsutlo in bangmah Action laksawmlo uhhi. Tesco nasem te’n athudonloh ciangin nupinu inzong Health Department te kiangah Report bawlpah hi.\nTua nupinu in azaihkhak Video Clip pen 2 hi a, Video khatpen ki limet mahmah in View bekbek Million khat valkhinta hi. Video sungah zusa khatin mohkizuak te namphei, petphei kawmkawm in tuakhit ciangin anunglam ah taikhia hi. Tua Video Clip pen Malaysia Netizens te tungtawn in Social Media tuamtuam ah ki thehzakgawp hi.\nVideo: Worse still, one of the videos – which has since garnered over one million views – shows the rat nibbling on some of the buns on display, before scampering into hiding. The stunned shopper, named Alia, posted the video to her Facebook account and related that when she informed Tesco employees about the rodent, they nonchalantly admitted the problem, but took no further action.\nHih thupiang hangin kumpi thunei te’nzong Hypermarket sungteng sikcianna neisakpah uhhi.\nTesco Spokesperson khatin agenkhiatna ah tua Bakery ah akikoih nektheih khempeuh avekin ki paikhia sakpah a, hoihtak in siansuahna ki neisak hi ci’n Local News Portal khatah genkhia hi. Mailam ah hihbangdan apiankik nawnloh nadingin ka hanciam mahmahding uhhi ci’n genbeh hi.\nMore: Pasal khat anne in atutlaitak abombi sungah zusa khat lutto\nTua Tesco Setia Alam aom Bakery Store pen buaina apianzawh nung Tuesday ni in aki khakcipsak hi a, zanni Thursday ni in Health Department te’n hongsak kikpan uhhi. Department’s Food Safety and Quality Division te tungah aki Report tungtawn in hoihtak in aki siansuahsak khitciangin aki hongsakkikpan ahihi. Sawltak #zomidaily\nPrevious: Update: India, Greater Noida vengsung ah innkicipna hangin misi 9 phatota\nNext: China meileng sungah numei khatin atheih ngeiloh pasalkhat petgawp


url: =NATA TE THU HILH DAN SIAM IN ~ MUC\nNATA TE THU HILH DAN SIAM IN\nAdmin 10:51:00 PM Articles, ZOMI SDA NEWS\nNu leh Pa te pen tate ading ahoih pen leh a manpha pen hong pia nuam ahi hi. Tua mah bangin Nu leh Pa pen nisimin sep leh bawl ding tawh a buai mahmah te uh ahi hi. Tua bang kawmkal panin Nu leh Pa te in tate tungah a zat khak phapah kammal pawlkhat ahi hi. Hih kammalte in naupangte mailam ding a susia ahi hi.\nNa tate tungah hih bangin kam na pau ngei hiam?\n1. Mihai ki manna neilo\nKhuak ahoih mahmah naupang khat pen mihai ki manna nei lo ci a na pau uh ciang naupangte lungsim ah kei pen kimanna a neilo, a hai mahmah ka hiam ci-in amah leh amah kingaihsun kikkik a, tua lungsim a neih khit uh leh tua in naupangte lungsim susia in kimuanna nei zo nawnlo uh hi.\n2. Hong dawng nawn kei o. Bang hang a thu mang lo na hia?\nNu leh Pa lam pan ngaihsun lehang i gen khempeuh hon gkizuih ding pen ahoih mahmah khat leh Lai Siangtho tawh zong a kituak mahmah khat ahi hi. A hihhangin tate pen na gen khempeuh na zuih sak nop ciangin muh khiatna neilo a, a lawm agual sangin tei lo zaw uh hi. Hong dawn kik ciangin (na kammal hong nial ahih kei nak leh ) ama hoih sak thu hong gen ahih leh a tawp dong hoih takin ngaih sak inla suakta takin na deihna gen khuan pia in, tua bang a na pi bawl na in leitungah ama thugen a kiza nuam a kingai nuam leh amah a om ahih lam kiphawk sak hi.\n3. Kul kei ka cih teh kul kei. Nang thuneihna om kei.\nNu leh Pa pen tate muhna ah itna anei leh hehpihna anei mahmah te ci-in hong mu uh hi. Tua ahih manin Naupante ngaihsutna pen thupi ngaihsut sak ding akisam ahi hi. Tua nang ngaihsut khawng hoih kei kong sawl bangin sem lel in cih ding hilo hi. Tua bang a ama ngaihsutna uh na thusim loh uh ciangin naupangte paikhial thei hi. Tua bang a aki-uk naupang te pen Nu leh Pa om loh na-ah a utut in a gamta theite ahi uh hi. Nu leh Pa kiangha om nuam lo uh a, mundangah nuam sazaw uh hi.\n4. Bangmah hong hilh nawn kei ning ei. Na ut bangin om ta o.\nHih kammal pen Nu leh Pa leh Tate kikal ah bangmah kisai nawlo cihna kammal ahi hi. Tua bang kammal na zat ciangin tate in Nu leh Pa in hong it nawnlo hi ci thei uh hi. Tua bang khit ciangin itna kammal na gengen zongin a up loh ding uh a tam zaw ahi hi.\n5. A siam pen a pilpen na hih ding hanciam ding.\nLaihuanna (exam) ah mat 100 na ngah leh / akhatna na ngah leh na deih khat hong leisak ding. Laipilin hi leteh midangte in hong pimuh ding uh hi. Hih pen ahoih mahmah tawh akibat hangin, hoih kim lo hi. A siampen te bek mite lakah agualzo ding samawk uh hi. Mat 98 bang hong ngah uh leh a lungsim uh nak suk khak mahmah hi, Akhatna ngahlo-in anihna na ngah leh zong tua bangmah ahi hi. Tua bang khit ciangin a deih na leisak veve aa leh hanciam nopna nei nawnlo uh hi. Banghang hiam cih leh mat 100 ngah lo a, akhatna\nngah lo napi'n a deih na lei sak veve pen a khem na hih manin hong muang nawnlo ding uh hi.\n6. Khial kik leuleu, gina kei si cia....\nSep khialh khat peuh a neih uh ciangin a kigen thei kammal khat ahi hi. Tua bang kam na pau ciang naupangte in leitungah gamtat akikhial thei lo ding in ngaihsun uh a, Nu leh Pa khialhna khat peuh hong muh kik uh ciangin hong zahpih kik thei uh hi. A khialhna uh panin pilna alak theih dingin ki zol leh deihsakna tawh thu hilh zaw in.\n7. Bang hang a na lawmna gual ban lo na hia?\nNa lawmpa nang sangin pilzaw siamzaw hi. Naupangte in tuate pen zadah mahmah uh hi. Naupangte pen khat veivei ahih na bang uh i sansiam ding uh zong a kisam ahi hi. Pawlkhatte in alawm agual aphak zawh nading uh hanciam pah uh a, a tamzaw in lungkiatna in nei uh hi.\nCredit: Sayar Aung Ko Latt.\nSrc: Zomi Laisim Nuam te ( FB)\nCIMENGTE/ SKIN TAGS BAWL DAM DAN DING\nLothangsan le ci tawm helin gawi zan ding in thawl siangtho sungah zan khat koih/diah ding, tua khit ciang' tua cimengte pen phim tawh sun keh dingin tua khit teh Lothangsan leh ci na diah pen nuh ding. Meima tuamna tawh nai 7 sung bang tuam ding tua danin zingsang leh nitak hih den ding hi.\nTua ciang' lothangsan gawizanin a tui suuk ding, tua a tui leh ci hel ding nuh le hang zong hoih hi. Lothangkang a bullam at tan ding tua tawh nawtnawt lehang hoih a Tampaza/Lemon tui nuh le hang zong hoih hi. Tua ciang' cimeng gol lua khinte pen a bul pan phim khau neu tawh khih/ gakcip le hang ni tawmno sungin bei siang thei hi. ci hi. na sin ciat vo........\nSrc: CIDAMNA FB pan


url: =Zolia leh Zotaang in Zomi Khuado zeemta\nMalaysia Zomi ngeina Khuado pawi nopcitak in 15 Oct 2013 ni in kibawl thei hi. ZAM makaihna dungzui in Pawlpi tuamtuam leh Khua kipawlna tuamtuam te hanciamna tawh vaidingzo ahihi.\nTukum Malaysia KHUADO pawi pi pen Chief Guest te sungah Pu Hang Khan Lian, Rev Fr Robert Kam Hau, John Chin, leh Dr Chin Do Kham hi a, Dr Kham tutna awngpingpeng kimu hi.\nZolia 12 leh Zotaang 17 ( 2013 Malaysia) Na siatak in kidemna om a, Deih Mang in makaih in Francis Khampi in panpihna nasia mahmah ahihi.\nZomi Khuado pawi ah thugenpiten Dr Cin Sian Pau in (Zongeina leh Khuado thu), Pu Hang Khan Lian in (Zomi leh Minam thu), Mr John Chin in (Ki-itna leh Kipumkhatna in gualzawhna) thu gen ziahziah hi.\nKhuado ni ahihmahbang in Khuaila, Khuadola , Anlaklak lam cih te ZEC sangnaupangten hong lak ziahziah uh hi. Muhnop kisa samahmah ahihi.Tuaban ah Zomisuang lasiam minthang te hong kihel lailai ahihman in nuammahmah cih khuadosimte in genziahziah bek ahihi.\nAtuamtuam te ah\nZOCUS pu pi Dr Cin Sian Pau makaihna tawh Zongeina van tuamtuam te kilakzihziah a, zong kilei thei pahpah ahihi. Adiak in Daak namkim, phit namkim, Zokeu, Zokuang, Zobuuk, Zokhi, Zophit, Zomi Dingdong, te mipi muh theih ding in kilak ziahziah hi. Zo saihadial zong leitheihziahziah ding in koih hi.\nAdiak in Zomi gualtungtuan na Taanghciing puanpi leh Khephiau phuan pi zong kilakhi. Dr Pau gen na ah Tanghciing puanpi pen Pu Chin Sian Thang in silh masapen a, Khephiau phuanpi pen Zomi Numeisung ah asilhkha ki omnailo ahihi cihi.\nAdiak in Zomisungah akitangsam velvel Zolai gelhzia (Basic grammarbu), Topa ni, Sazuuk kipuak, Mitttaw sial khatlet cih laibu te kizuak hi. Zopuan, Zoniik, Puangial, Puandum, Tanghciing, cihte zong kizuak zihziah a, kilei nainai liang hi. Adiak in Zokhi kideih pen kicihi.\nDVD tawh kipawl in Enhuai iinkuan, Ka Pasian, Nang ading ding Kazaideih, kizuak a, Journal pen ZOSUNNI kizuak in thuthak tampi kitheih lawh hi.\nKhuadopawi anopci theihna ding Makaite vaihawmsiam natawh Pawlpi 23 pan in Rm 4400 leh Khuakipawlna 78 pan in RM 9500 tawh vai ding khia ahihi. Hih sumngah pen Khuado pawi program tungpan a, suakte pan hi a, diktaktak kici theikhinlo thei ding ahihi. Hihsang in tambei zaw ding ahihi.Sumzat pen hunpi sung ah ZAM thuzeekpi Mangsen in ahuampi in hong pulak khia hi.\nAneek leh Dawn tuamtuamte.\nKhuado ading in pawisimte gilkhial dangtak te ading in anlimnono, Voksa, Bawngsa, Aksa, voksangawithalh leh singgahtui namtuamtuam duhzahzah deihzahzah akicing in kilei ziahziah kizuak ziahziah aa, Khuadosa lim mahmah hi kici hi.\nAtuamvivel Khuado pawi paite muhna tuamtuam.\nDingdong Dingdong …Hellohello. Khuado bawlna innpi Chin woo sung lutphei leh Nungak melhoih nono in maimuak ziahziah a, nui seusiau peeknih, peeknih cih tawh awnsuan belh lianlian uh hi.\nAwnsuan kisuang masasa lutphei deudeu a, mikem Rela kici Security ten encik mahmah hi. Lutpheina kong khenkhit deuh a, Zomitawh kipawl vannamtuamtuam kilak om a, amungeilo khangno tampi te in lamdang sa in vel ngeungeu bek uhi. Adiak in Phitte Zomi Dingdong te, Tanghciingpuan leh khephiau phuan kikhuizia te ki lim et mahmah ahihi.\nTutna munla ziahiziah ta.\nKhuado pawi sim te tutmun laziahziah ta uh a, ziat leh vei tengdim ta in aniamlam tutna te ah mipi kitu ziahziah ta hi. Amailam ah, tutna akangsitset ahoihnono atuam in nakibawl bawl a, tutna tungah atudingt te min leh khua cihbang kigelh deudeu hi.\nTua tutna mun te ah Zinh Mangpi te tutna, Khuamakai teng tutna, Pawlpi Siateng tutna, Khuado Committee tengtutna, Zolia leh Zotaangteng tutna cihbang in kikhen diimdiam a, akitheingeilo tampi zomi te tutkhawm khawl khawm in kimel theihlawhna tampi piangsak mahmah hi.\nMipi hongpawlcing mahmah ta in hunkipat hun hong cing petpet tahi. ZAM/ZSM nasem Siam Kam Mung in atutnapan hongding to in Mic hongla a, Tautungah hongpaito hi. Tautunghongtung tak ciang in.. Helooo, Helloolololo Zomite idamtek hiam? Acih leh mipi in Damtek ungei kici zeizai aa, OkOk kici in khut kibei zuahzuah hi.\nMipi khut kiletna alamdangpi khat kibawl.\nTukum khuado pen mipi khutkilet ding olkimlo ahihman in Sia Kam Mung in tautungpan akhut vangsang ah lamto in akhtmetawh akhawkna lamlam dingsak in khutlamsak sa tutna vei lehtak asang mun nih leh anuailam atu khawk thum tetawh khawk nga kipha pen dingtu matleh zet kipha in kiciim hetlo ahihi. Thum vei khitciang in kitu kimdimdiam a, kidai khikhe hi.\nSia Kam Mung in amic pan in laskan hongsam a, taangbang nadam maw cih la kisa ziahziah in zak nopmahmah in mipi khempeuh nui hiuhiau in kisiing letlet bek uhhi.\nZAM- Makaipi thugenna.\nHunkeem pan in ZAM President Sia Hau Khai thukonghonna leh Khuadopawi nbuamtak zat ziahziah na ding thupulakna aneih sak khit ciang in mipite in dai khikhe tak in Dr Chin Do Kham zaktakna kipia hi. Dr Chin Do Kham zahtakna kipiak sung in’ ZAM Advisor Pa Kam in Dr Kham Minsialna agingtak in hong nei tete a, mipi te khitui luakeuhkeuh hongkhat ki om in tissue in daihlo liang in tissue kihawm thiamthiam pawl khat ki om ahihi.\nZinh Mangpi te tunglungdamkohna.\nTutung Zolia Zotaang amasa pen kibawlna Khuado ah hongpai Zinhmang pi tea hi Pu Hang Khan Lian, Rev Fr Robert Kam Hau leh adingmaitangzahtak te tungah Sia Mung in“ KHUADO THUPHA” acih leh mipi Hongtung tahen! Sia Kam Mung “KHUADO THUPHA “ Mipi in Hongtungtahen kiciziahziah hi.\nLasakna kipan leuleu. Nuamboih.\nLasiam Nuamboih lasa ding Sia Kam mung in hong sap lian ciang in anunglamah tangval tebang thangahlua in hong awng khia beba liang zen a, Nuamboih in mic alak lian ciang in Mikhat in mipi sung ah “ New life for you Ministry” II Cor -5:17 lai hongkihawm phei lai tak in Numaboih in alahongsa a, lengthekhuangbang khelkhel ahihi cihi.\nNuamboih lasak hunsung in mipi inzong sakpih pianpain uh a, tualaitak in ZAM zumnasem Tha Mung Leh Kep Lian te in mipi lak ah tuisiang tholno khatta hawm in buai mahmah uhhi.\nZolia leh Zotaang Round masa kipan.\nHunkhenkilaih leuleu a, Francis Khampi in dawhkantung a kipheikoih mic hong la hi. Tautung mipi maiah nui hiuhiausa in hong paiphei denden a, Alai kimpawl hongtunteh Deih Mang in mic khatmah la in Francis Khampi namun tautunglam zuan in hongpai leuleu hi.\nFrancis Khampi leh Deih Mang hong kiho in bangciding ihia cih khiteh Zolia Zotaang hongvai dih pih U Kaipi leh asen angkawi te hongsam uh a, tautungah mel kilah no hong bawl masa uhhi. Tutung Zotaang vaitawh kipawl in pahtawina hongpiaksak dingte ahi athumna Pu Hang Khan Lian, Anihna Pa Pau & Nu Cing te leh Akhatna Aungnandawr te thupulakna lungdam hong nei a, mipite kipaak ing kiawng zeizai liang hi.\nZoLia tawh kipawl in pahtawina Athumna John Mungpi te nupa , Anihna Khuado pawi Committee leh Akhatna Pu Phillip Muang ( Tuangzalat) te tung ah vai adinpihna lungdamthu kitangko khia ziahziah hi.\nKitelziadingleh thukhenmangte ding.\nZolia Zotaang 2013 Malaysia kitel zia ding leh thukhen ( Judge) asep abawlzia alading in Innteek Malaysia miminthang Belle Rahim, Janet Lee, Evan Siau, Chua Chong Aun, Susan Chan Yoke Kwai, Gennneva Tai leh Photographer& Video vaisai tem el kilahna Francis Khampi leh Deih Mang in hongmakaih in hongbawl khia ziahziah a, mipi in naupang pan kipan Uhamsamkangkang khinsa dong in mittang bempeupeu in etkiciim theilo in kien a, tha kingah mahmah hi.\nTua khit ciang in Zolia ,Zotang te aomnapan in tautungah hong paithei ta petpet a, mipi in Huaaaahuaaa huaaa.. ci ziahziah bek uhi.\nZEC sangnaupangte tungpan in nidanghunlai a, khuailakna honglak leuleu uh a, munop kisa mahmah hi. Khuaila hongsa uh a, Khuaibu nih tak hongzawn uhi. Akhuibu zawn te uh alian pipi in bawl uh a, vialthum vei apai khit ciang in aomna muntek azuan uhi.\nDr Cin Sian Pau thugenna.\nKhuailakna ZEC in honglah khitciang in Dr Cin Sian Pau Ngeinathu, Khuado thu, limcitak in hongen hi. Honggen na ah Minam khempeuh in ngein a ciatna thu leh minamlian ihih nak leh ngeina hoih neihzia kepzia phuahzia te thuhilhna hong nei hi. Innsung ah ngeina kizang te, Beh sungah ngeina kizang te, Khuasung ah ngeina kizang ten leh gamsung ( Kam Hau) thukhun zatzia te limcitak in gen hong nei hi.\nTauban ah silh leh teen zia, lasak laphuah zia, minkitapzia, Khangsimzia, kiciantakin thuhilhna khangno tetungah nei a, khangno te in ngei na thupizia te tampitak kithei hi. Tuaban ah Khuado vai pen anlakpawi, Kumkhenpawi, Zin leh lengdo pawi cih namthumtawh hilhcianna hong nei hi.\nZomite nisimna zong kiciantak in hong gen a, Ei zokha simna leh mikangte khasimna kibang lo hi. Ei Zomi ten zong Zokha simna inei a, tua, izat pen Zawmah te khasimna ahihi cihi.\nSialsawm pen thupha nget hun , thuphanget pawihi a, aneihloh huntawh kituak den ahihman in sialsawmpawi bawl ding hamsa kisa ahihi. Thupha Zomi ten kideih a, Zangsial kingo thawh tualthoihna kibawl nuam ahih man in sialsawm pawi kicihi. Sialsawm hun in imahtsa peuhpeuh kimuahsuah thei ahihi cih thuhilhna hong nei hi.\nDonalingling la pen kahla hi a, tamlawhna ala ahihi. Donalinglingisak ciang in nawhsak saisai ding ahi kei hi. Babylon lasa in lamziahziah pen ataktak in kahlah ahihi cih hilh diktelna kician anei hi.\nKhuai thutawh kipawl in khuai inkumthei hicih upan kinei a, Khuai kiai hi. Khuai ai te asih ciang in misi bawmnam tho te khuai in petlumpahpah ahih theihna ding in khuai kiai ahihi cihi. Khuado cih pen daihawhna zong hi a, Asisa pi leh pute leiah kiphumlo a, aguh kikoih te kiphuahsiang in ankipuak ahihi. Dohan ah naubang kap cih in thukho pang ahihi cihi.\nThulamdangkhat in kigen leng hang ei Zomi te sila namte ihikei hi. Sila anei nasemanei minam te ihihi. Minasem ding ihi keia, einasem ding mite asam acial minam te ihihi.\nLasakna kipan leuleu.\nLasiam..Thawnpi hong kipan leuleu a, amasak khit teh lasiam Cinpi leh alawmte mithum lasakna neileuleu in lakhuang kelkel bek hi. Cinpi te zawlta teng in Zomi aw cih la sa ahihi.\nAmautengthum hongmankhit teh Sia Kam Sang leh alawmte hong kipan leuleu a, music bang …teeeeeeek….ciakciau…..ciu cih kunana liang hi.\nAmauteng mankhit the ZEC pan anlak laam lahna kinei leuleu hi.\nLungdamkohna ZAM Thuzeekpi Mangsen.\nTutungkhuado tawhkipawl lungdamna thu ZAM Mangsen in hong nei a, Khuakipawlna, Pawlpi tuamtuam, Music tumte, Maan leh Video khumte, Tutmun honggulhsak te, tunglungdamna thu phulakna nei hi.\nTuaban ah Khuado vaitawh kipawl sumzatna te hall kawmna Rm 5500, Music tuamtuam kawmna 4500, Rela Security cialna 1300, khuado pawibawltheina permit 500, Zolia & Zotangvai ah sumzat Rm 900, Banner leh anengneng 1000 cibang pulakna kinei hi.\nAmimanglo Acard mansuah.\nZAM pan thukizakna akineikhiteh Sia Mun hongkipan leuleu a, banghiamkhat tawi vauvau hi. Hikatawi pen ZAM card 21058 leh ZAM 35431 hi a, UN card zong hilai ahi amansuahten hongla un cih tangkona nei hi.\nRev Fr.. Robert Kam Hau thugenna.\nCard vai hongtangko khit ciang in Fr Kam Hau thugen ding hongsam ta hi. Fr Robert Kam Hau pen tautung hong patio ta a, Zolia khat in Pualaisan angawngha okhsak khiciang in hunzat hong kipan ta hi.\nKei ka minpi Kam Khua Hau hi. Dimlo khua mi kahihi. Cih kipulakna hongnei hi. Thugensiam lua in mipi nui ngekngek sak a, pawlkhatte bang khuikhui haaaa ci in nuisak kalkal hi. Athugenbulpi in Pasian gawmsate kuamah in khenkei hen cih ahihi.\nZolia & Zotang Round nihna kipanta.\nZolia leh Zotaang round nih hong kipat ding hita a, Tg Siansin in alunglenhuai simsim leh zaknop huai mahmah la khat damtak in hongsa hiauhiau hi. Tualaitak in vantungmitawh kibang zolia leh zotaang te damdam huihkhisem hiauhiau bang in hong pai diaidiah ta uhhi. Tautungtengah hongdim uhciang in lengla Zinh mangpi tengtawh maankilakna khatnasiatak in hongbawl uhi.\nRound nihna ah mark 1663 tawh Monica Mua Muan in photogenic leh Ztaangpan in mark 2173 tawh tg Pau Muan Lian in liimsun pahtawina ngah uhi. Amaute nih Deih Mang in minute khatsungta lungdamna thu gensak hi.\nZotaang Topten kitelna kipanta hi. Tua Zotaang Topten ah Thawng Deih Kim , Michael Tuang , Khual Sian Mung, Thawng Hat Lal, Tuan Za Mung, Pau Muan Lian, Tuan Za Mung, Pau Biak Siam, Tung Sian Muan Tuang, Khai Cin Hau, kihel hi.\nZo Lia top5 kiteng khia leuleu a, Uk Lian Cing, Lun Sian Cing, Ciin Suan Niang, Monica Mua Muan, Mary Hau Nuam hiteng kikhia leuleu ahihi.\nKnowledge Tuamtuam thudotna.\nHih muhna theihna thudotna nasiatak in kibawl a, amaulam ethet lohpipi knowledge hau ding in mimuan huai Deih mang in mi 10 tel khiatsa in nei in dong a, dong pakpak thei lo honk hat ki om in mipi kiawngziahziah hi.\nAkidong thute atamzaw in gam leh minan itna , kimakaihzia ding Zolia Zotaangte ngaihsutna , gampua om naupangte pattahzia ding, Dr Do Kham tungpan etteh huaithu, Dr Do Kham in Zomi leh Zogam ading mailam nasep zia ding agimna Australia apai hun a, agen thute,(Zomite masuanah sep ding)te, Tua ban ah Zopau siamzia cih Pu Hang Khan Lian in dotnate,Dr Pau inadot’ Na itmahmah tung ah nagenkhiatngam hetloh lohthu te ( adiak in lawmngaih haudiakte cihnopna) thudotna ki bawlhi.\nZopau kisiam hetlozia leh tanglai kamal te akikanloh zia Zogam ading minam a ding ngaihsutna ineihlohzia kilangsak mahmah aa, khangno te tungah hongki lang khia mitampi in khua phawk kikna athak neisak mahmah ahihi.\nJohn Chin Thugenna:\nJohn Chin tautung hong kah tota a, mic atawi khitciang “ Mingalaba” Dammaw hong ci masa ahih man in mipi Dammm ci zeizai hi. Khua do thupha notengtung hongtungta hen, Ki-itna kilemna, kipumkhatna in masuan vangsak hi. Gualzawhna hi cih bulphuh in hanthotna kiciam tak nong nei a, Topa’n thupha hongpia kimciat tahen ci-in short speech tomno hong nei hi.\nPu Hang Khan Lian thugenna;\nPu Hang Khan Lian in atamzaw in minamthu limcitak in hong nei hi. Zomi nam in kilawhding leh GZA, ZCD, 3rd ZC khawmpi the ah thulimcitak in ineih theih na ding in innlamomte tung ah thuvaikhak na kician neih hamtang ding kisam ahihna thu hong gen khia hi.\nZomi in Zogam kinei nailo ahihna leh akikhawmtawm leitangh tungah akiteng ahihna hilhciandiktak in hong nei a, leitangh neihna ding leh ineihsa leitangh tungah thuneihna anei Zomi isuahna ding hanciam hamtangding akisap na thu mipi tungah limcitak in hong hilh ngekngek ahihi.\nHongtung ding 2014 hun ah kawlgamsung om minamte amau minam diktak tawh kisapna kiphalzo kihongzo ahihna thuzong honggen khia hi. Tua hihman in Zomi ci-in kilo ding hanga, ZCD Tedim apaizong NLD Tedimapaizong in minam min te ah Zomi cih hamtangding kisam ta hihi cithu hilhna nei hi.\nTuaban ah Kawlai in Zomi hong kikhensak hi . Bang hiam cih leh Zomi pau tawh min kigelh Cun BiK bang pen Yangon ah lampi min in akigelh ciang in mannawnlo zo ahihi. Tua mahbang in Zaw akici te Zomi hina pi kawllai in minam hong kikhensak ahihi cih hilh diktelna nei hi.\nEtteh ding in Mizoram ah Mizo bekmah teng in namdangte munleh mual leitang neihna pai hetlo ahih man in akip ahihi cihi.\nLadawng thum kizomsakna.\nJK zom, Lentong Pauno, David Mung leh alawmte in lasakna dawng khatpai tek nei uhhi.\nTua lasak khit phet in Sia Kam Mung In adeihzangzah in agingtak in awng a, KUATE KHUADO” Mipi in “ ZOMI KHUADO” nihveita kici ziahziah hi.\nZotaang 2013 Malaysia te\n3. Mat 820 tawh Tg Khai Cin Hau in athumna ngah a, Trophy, Sash, Bouquet leh Rm 300 pen Pu Hang KhanLian in pahtawina pia hi.\n2. Mat 860 tawh Michael Tuang in anihna ngah a, Trophy, Sash, Bouquet leh Rm 500 pen Nu Cing Leh Pa Pau in pahtawina pia hi.\n1. Thawng Hat Lal in akhatna Zotaang 2013 Malaysia ngah aa, Trophy, sash, Bouquet Rm 700 pen Aungnandawr in pahtawina pia hi.\nZolia 2013 Malaysia kitelna te .\n3. Mat 810 tawh Ciin Suan Niang in athumna ngah a, Crown Sash Boquet leh Rm 300 John Mung te innkuan in pia hi.\n2. Mat 820 tawh Lun Sian Cing in anihna ngah a, Trophy, Crown , Sash, Boquet leh Rm 500 Khuado Committee in pia hi.\n1. Mat 985 tawh Uk Lian Cing in akhatna ngah a, Trophy, Crown, Sash, Boquet leh Rm 700 Phillip Muang ( Tuangzalat Restaurant ) te in pia hi.\nSource: Zomi Daily . co\n3/11/2017 10:46:37 pm\n5/21/2017 08:41:03 am\n6/20/2017 10:33:09 am


url: =Minam limlang lai ~ Cing Van Kim :: ZOMI DAILY\nposted on 24 January 2017 at 1:35 pm Lomkholna: Article, Cingvankim\nThupatna: Lai pen minam dinmun hong lak, ki-etna limlang ahi hi. Limlang pen kikheel ngeilo napi, limlang ah a ki-en mite kikheel hamtang uh hi. Tua mah bangin lai in tu laitak Zomite koi dinmun ah om a, koilam manawh cih hong lak hi. Tua tungtawnin kipuahphatna leh kikheelna cihte i neih ding kisam hi. Mikaangte’ paunak ah, “Mittaw khat limlang na piak hangin lungdam tuan lo ding hi,” (A blindman will not thank you for a mirror) cih khat om hi. Mittaw khat adingin ki-et nading limlang cih bang kisam se lo hi. Tua mah bangin Zolai neumuhin, Zolai pen limlang bangin i zat nop kei leh mittaw tawh a kibang ihi ding hi.\nLai tawh kiciamteh leh a thu kikheel nawnlo ding hi (Dan.6:8). Campus Crusade For Christ a phuankhia Bill Bright in, “Thugen ding leh laigelh ding hong kiteelsak leh laigelh ka teelzaw ding hi. Bang hang hiam cih leh thugen teng pen a sawt lo-in kimangngilh ziau a, lai ahih leh sawtpi nungta hi,” ci-in gen hi. Puritan laigelh minthang Thomas Brookes in, “Thugenpa in a gen theihloh hangin laibu in mun khempeuh ah thu gen thei hi. Hangsan takin gen ngam hi. Tua banah thugenpa a sih khit nungah lai in thu na gengen lai hi,” ci hi.\nKhatvei lai-in thugen leh laigelh koi thupi zaw, cih kinialna om ngei hi. Vanleeng pen van ah a leen’ theih nadingin kha (wing) nih a kisap mah bangin thugen leh laigelh a nih mahin thupi tuak, kisam tuak, ci-in mukhia uh hi. Lai nasepna in khuapi sung bek hi lo-in khuata, lamdung, kongzing mun khempeuh pha kim zo hi. Thugen leh thuhilh pen mikim in kiseem theilo hi. Ahi zongin mi khatpeuh in laibu hawmkhia thei a, tua tungtawnin mi tampite in phattuamna khatpeuh ngah uh hi.\nLai neilo minamte pen minam kicianin kiciamteh theilo hi. Greek-te, Hebrew-te, Roman-te, German-te, England-te, Japan-te, Korea-te in minam lai na nei kim ciat uh ahih manin minam lian khatin na kiciamteh hi. Kawlgam sungah zong Kawlte, Kachin-te, Karen-te, Shan-te, Mon-te, leh Zoimite in minam lai kinei ciat ahih manin Kawl kumpite leh UNO te in minam khatin hong ciamteh uh ahi hi. Time magazinte in minam kician khatin hong kiciapteh theih nadingin a kitangsam thu 5 omsak uh hi. Tuate in:\nMimal tampi pha-in, gam leh lei nei-in, pau leh ham zong nei-in, ngeina kician zong i nei phial zongin minam lai i neih kei leh minam kician khatin hong kiciamteh theilo ding hi. Zomite in a tung-a thu (5) te kinei kim hi. Zomite in Zolai kinei ahih manin minam kician khatin hong kiciamteh thei ahi hi.\n3. Lai in Tangthu Hong Nei sak Hi\nCarey & Tuck te in zong “The Chin Hills Gazetteer” cih laibu Volume I & II na gelh uh a, tua laibute sungah Zogam tangthu tampi mah na kihel hi. Zomi sungah Zogam tangthu a gelh ki-om lo mawk ahih manin Mikaangte’ gelh laibute i simna pan i Zogam tangthu kileh theihkik bilbel hi. Dr.E.H.East in zong “Burma Manuscript” cih laibu khat mah na gelh hi. Tua laibu sungah Zomite pen lokhawh tawh nungta, zu nene, laamlaam, anneek tawm ding neilo napi sih ciangin sa go ziahziah ahihna thute na gelh hi. Tua laibu i sim ciangin hun khat lai-a Zomite’ dinmun leh khuasakzia hong theisak a, tua tungtawnin kipuahphat kinei thei hi.\nHakha sangmangpa Robert Johnson in “History of The American Baptist Chin Mission” cih laibu Volume I & II na gelh hi. Tua laibute sungah Zomite’ tangthu leh Zogam Khristiante’ tangthu tampi mah na kihel ahih manin Zomite in tua laibu sung pan i tangthu kileh theih kik bilbel hi. Tua laibu om kei leh Zomite in eima’ tangthu nangawn eimah in a kitheilo hi lawmlawm hi.\nPu Ngul Langh, Rev.S.T.Hau Go leh Rev.Dr.Kam Khaw Thangte in amau’ taangthu laibu na bawl uh a, tua pen “Zogam bup Tuiphum pawlpi taangthu” na hi gige hi. Tua laibute pen Zomite’ tangthu hong suak hi. Khatvei Mikaang Siate khat in Kawlgam Khristian makaipi khat kiangah, “Kawlgam ah no pawlpi a kiphuh zawh tu-in Diamond Jubilee (kum 75 ) bang cingta ahih teh na pawlpi tangthubu uh hong lak in,” a cih leh a lah ding neilo mawk hi. Hih Siapa in lai nasep thupi sa lo hi. Lai nasep a thudon lo pawlpi in tangthu nei lo hi. Tua mah bangin lai a thudon lo minam in zong tangthu neilo hi.\nKawlte’ paunak ah, “စာပေမြင့်မှ လူမျိုး မြင့်မည်“ cih a om mah bangin lai a thudon, lai a thupi ngaihsut minamte khangto takpi hi. Zomite zong i Zolai in pilna lamah, hauhna lamah, khuamuhna lamah, biakna lamah hong laamto hi. Kawlte in Kawlgam sung-a om minam tuamtuamte hong ukcip zo mahmah lel uh hi. Tua pen Kawllai hang ahi hi. Kawlgam sung-a kumpisang khempeuh ah Kawllai kisin a, zum khempeuh ah Kawllai kizang ahih manin Kawllai leh Kawlpau tawh olno takin hong ukzo uh na hi gige hi.\nJ.H.Cope in Mikaangte’ zat Roman Alphabet A,B,C cihte panin Zolai hong bawlsak manin Mikaangte’ ading-a kibawl siktawlai, lainetna (Press) leh computer cihte tawh Zolai deih bangin i khen thei ziahziah a, Zolai zangin E-mail tawh leimong dongah hun tomno sungin thu i kizasak ziauziau thei lel hi. Kawllai tawh hihte kizang theilo ahih manin Kawlte bang in hong eng thei mahmah uh hi. Tua ahih manin i Zolai neumuh kha mawkmawk kei ni.\nZomi sungah laisiam tampi mah ki-om a, tuate in leitung bup-a laibuhoih minthang tampite ei’ pau-in hong letkhia uh ahih manin Mikaanglai leh Kawllai a siamlo, Zolai bek a thei tampite in kiphattuampih mahmah a, kinuntakpih hi. Tua tham lo-in Zolai tawh a kisin Lai Siangtho sang khawng zong hong om ta hi. Lai Siangtho sang kah Zomi tampite in a thu sangin Mikaang lai vive kibuaipih zaw den hi. Pawlkhat bang in pum lotngah pong lel uh a, ahi zongin a thu tel khollo lel uh hi. Tu-in Zolai tawh kisin ta ahih manin a thu lah telin, zong kizang thei pah lai hi.\nKorea te in a lai uh Hangul thupi bawl uh a, amau lai tawh Ph.D ciang bang sinsak ta uh hi. Zomite zong Pasian in thupha hong pia ding a, mailam hun khat ciangin Zolai tawh Ph.D. dong hong kisin thei ta ding hi. Tua dingin a kithawi kholsa leh a kiging kholsa-in om ciat ni. Zomi pawlkhat in Mikaang lai, Greek lai, Hebrew lai, leh Kawllai bek thupi kisa-in, Zolai pen kineumuh kha mawkmawk hi. Hih minamdang laite zong thupi mah a, theih ding leh sin luat ding mah hi. Zomi khempeuh in,“Minamdang laite in i pilna hong khangsak a, Zolai in ahih leh i minam hong laamto-in, hong khuasuak sak” cih phawk ciat ni.\nLai leh minam kizom mahmah hi. Lai in minam kipsak hi. Zomite zong i Zolai in i minam hong kipsak hi. Leitung ah kampau nam 6000 val bang a omna sungah kum khatin nam (25) ta bang bei a, tua pen minam lai a neilote hi, ci-in 12.8.2002 ni-a kihawmkhia Newsweek magazine in gen hi. 2050 kum ciangin leitung ah kampau a lang khawng mangthang ding a, a lang khawng bek om lai ding hi, ci-in 24.6.2002 ni-a kihawmkhia Time magazine in gen hi.\nKawlte’ paunak ah “pmayaysmufuvlrsdK;aysmufrnf” cih om mah bangin leitung ah lai a neilo minam bei mangthang hi. Minam lai bei leh minam pau zong bei a, minam pau bei leh minam zong bei hi. A lungdam huai thu khat ah Zomite in Zolai tawh kigelh Lai Siangthobu kinei hi. Lai Siangtho in i kampau hong kepsak a, i minam mahmah zong hong kipsak lai hi. Tua hi a, Zomite in Zolai i neih laisiah i minam bei ngeilo ding, mang ngeilo ding hi.\nKawlte’ paunak ah “Pilna pen lai sungah om hi” cih khat leh “Laibu pen mihingte’ lawmhoih hi” cih khat om hi. I pil nop leh lai tampi sim a, lai tawh kilawmtak ding kisam hi. Greek mipilpa Homer in zong, “Lai sim ngeilo khat pen mipil kici theilo hi,” ci-in na gen hi. Laisim a hatte in pilna tampi mah ngah uh a, thu zong tampi mah thei pah uh hi.\nIndia makaipi Mahatma Gandhi in, “Makaihoih khat suah nading leh thu tampi theih nadingin College kah teekteek kul tuan lo a, laitan sangpi zong neih kul tuanlo hi. Eimah in kinna takpi tawh lai tampi sim kul hi. Kan kul hi. Sintawm kul hi,” ci-in na gen hi. Zomite in laisimna lamah Mizote kiban zo nailo hi. Mizo nupite in anhuan kawm, naucin’ kawm, sumbuk zuak kawmin lai sim uh hi. Tua ahih manin khua na mu uh a, hun tawh kizui-in na nungta thei uh hi. Hun tawh kizui-in thu na ngaihsun thei uh hi.\nDr. Billy Graham in ama’ tangthu a gelhna “Just As I Am” a cih laibu laimai 731 na-ah, “A khangmoi kik thei hileng thugen lam khiam ning in, laisim khan ning,” ci-in gelh hi. Amah in, ” Na khut langkhat ah Lai Siangthobu tawi in la, a langkhat lamah tadensa tawi in,” ci-in gen hi. Laisimna tungtawnin pilna tampi ngah ahih manin tua in a thuhilhna muibun sak tuam mahmah hi. Leitung a Pasian’ naseem lawhcing-a kigen Oswald J.Smith, Kenneth E.Hagin, David Yonggi Cho, T.L.Osborn, Desment Tu Tu, leh Pope John Paul II i cihte zong lai tampi a simte vive ahi uh hi.\nZomite in laisimna pan sumzon’zia, gankhawi zia, lokhawhzia, singno ciin’zia cihte kithei a,a hauhlawh zong ki-om hi. Tua banah biakna lamah kimakaihzia zong kitheih lawh hi. Zomi pawlkhat in lai sim hun ding nei mahmah keng, kici thei hi. Ahi zongin TV et ding hun leh vakkhiat hun ding kinei thei veve hi. Hih pen i sawmloh man ahi hi. Laisim i cih pen hun-awng hauh man-a kisim cih bang hi tuan peuhmah lo a, hun kigakpi kawmkal mah ah hun khenkhia veuveu-in a kisim hi zaw hi. Tua ahih manin Zomi bup in laisim hanciam ni.\n7. Lai le Biakna Kizom Hi\nMormons-te pen gupkhiatna thu a nial, upna lamah a paikhial (Cult) in kiciamteh hi. Ahi zongin Mormons-te in lailam nasep thupi ngaihsut uh a, amau’ upna tawh kisai lai tampi hawmkhia uh hi. Tua hang mahin a upna uh maan hetlo napi, pawlpi mi khang veve mawk hi.\nJehovah Witness-te zong Jesu a neubawl, gupkhiatna thu a nial, upna lamah a paikhial (Cult) mahin kiciamteh hi. Ahi zongin amau lailam nasep thupi ngaihsut uh hi. Biakinn neilo-in tualpi ah kikhawm zaw phial uh a, amau’ upna tawh kisai laihawm (Tract) tampi mah hawmkhia den uh hi. Tua hang mahin amau’ upna in leitung zeel veve a, mi tampi mah ngah veve uh hi.\n“Pasian om kei” ci-in Lai Siangtho bu khawng mei tawh a hal ziahziah Communist-te in lailam nasep thupi ngaihsut bilbel uh a, amau’ upna tawh kisai lai tampi mah hawmkhia den uh hi. Amau’ upna a sang theilo mi tampite in amau’ laihawmte hong simsim uh ciangin a tawpna-ah hong sang thei kik mawk uh hi. Tuate lakah mipil, misiam, leh makai muanhuai tampi mah na kihel uh hi.\nKawlgam ah khuavak hong puak Judson in lailam nasep tawh thuahkhawm hi. Shwedagon pagoda gei-a kibawl Kawl biakna pawipi khatah Jesu’ thu kigelhna laihawm (Tract) dal 20,000 bang na hawmkhia hi. Kawllai tawh Lai Siangtho na tei a, tu dong mah hoih kisa pen lai hi. Mikaangpau pan Kawlpau a khiatna genna leh Kawlpau pan Mikaangpau a khiatna genna (Dictionary) zong na gelh a, tuni ciang dong mah Jesu Khris a sang theilo Kawl mite in zat belin nei lai uh hi.\nIndia gamah khuavak a puak William Carey in zong nakpi takin thu a nget banah lailam nasep zong na hanciam ahih manin a nasepna-ah tampi na lawhcing tuam hi. Tedim gam ah missionary hong seem J.H.Cope in zong Zolai hong bawlsak a, tua hangin a nasepna muibun tuam mahmah hi. Zolai i neih khak manin khathu leh leitung thu-ah khan’tohna tampi i nei tuam hi.\nMissionary dangte in zong amau’ nasepna mun-a minamte’ adingin lai na bawlsak ciat uh a, tua lai tungtawnin lawhcin’na tampi na ngah uh hi. Tua hi a, biakna leh lailam nasep kizom mahmah hi. Tua ahih manin biakna nasep i lawhcin’ nop leh lailam nasep thupi ngaihsut ni. Lai nasep a thudon lo pawlpi a sawt lo-in mangthang hi. Hunkhat lai-in England kumpite in gam keek kawikawi uh a, a mau’ ukna gam peuhpeuh Anglican pawlpi mi suaksak pahpah uh hi. England kumpi budget pan biakinn hoih nono lamsak uh a, phungzi zong koih pahpah uh hi.\nTua hang mahin a beisa hun khat lai-in Zogam khanglam Matupi leh Paletwa gam tengah Anglican pawlpi mi tampi mah om ngei hi. Yangon khuapi sungah zong Anglicante’ biakin hoih nono tampi mah om hi. Ahi zongin amau lailam nasep thudon lo uh a, thungetna laibu cih simloh laibu dang bangmah bawl se lo uh hi. Tua hangin khangthakte in amau’ pawlpi upzia leh kalsuanziate theilo uh hi. Pawlpi dang vive ah tai khin uh ahih manin biakinn hawm bek mah om lai hi. Tu-in a biakinnte uh zong pawlpi dangte’ khut sung vive tung mang khin hi.\nTua ahih manin Zomite in i Zopau a man’than’ loh nading, i minam a kip paisuak theih nading, leh i upna a kho paisuak theih nadingin i Zolai thupi ngaihsut ni. Pasian in thupha a piaksa i Zolai kum sawtpi a nuntak theih nading leh a manthan’ khakloh nadingin eimah ciat in keem tek ni. Khangthakte in zong Zolai theih ding hanciam ciat ni. Nu leh pate in zong i tate in Zolai a theih nadingun sinsak ciat ni. Siamah Cing Van Kim, Tedim\nRev.Dr. Do Suan Mung’ gelh “Tapidaw pawlpi leh a upna taangthu” laibu\nRev.Dr. Jacob Kham Khan Mung’ gelh “Lai tawh Mission nasepna” cih thului\nGSPau’ gelh Articles tuamtuamte\nPrevious: Trump in aciamsa bangin TPP panin US phelkhiata ~ TK Lian\nNext: ZIUSA Thupulakna (Press Release): January 23, 2017